text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
Intangiriro 35:1-29
35 Hanyuma Imana ibwira Yakobo iti “haguruka ujye i Beteli utureyo,+ kandi wubakireyo igicaniro Imana y’ukuri yakubonekeye igihe wahungaga mukuru wawe Esawu.”+2 Nuko Yakobo abwira abo mu rugo rwe n’abari kumwe na we bose ati “mwikureho imana z’amahanga ziri muri mwe+ kandi mwiyeze, muhindure n’imyambaro yanyu,+3 hanyuma muze tuzamuke tujye i Beteli. Nitugerayo nzubakira igicaniro Imana y’ukuri yanyumvise ku munsi w’amakuba yanjye+ kandi igakomeza kubana nanjye aho nagiye hose.”+4 Nuko baha Yakobo imana z’amahanga+ zose bari bafite, bamuha n’amaherena bari bambaye ku matwi, maze Yakobo abihisha+ munsi y’igiti kinini kiri hafi y’i Shekemu.5 Hanyuma baragenda, kandi Imana ituma abo mu migi yari ibakikije babatinya,+ ntibakurikira bene Yakobo.6 Amaherezo, Yakobo n’abantu bari kumwe na we bose bagera i Luzi+ mu gihugu cy’i Kanani, ari ho hitwa Beteli.7 Nuko yubakayo igicaniro, kandi aho hantu ahita Eli-Beteli, kuko ari ho Imana yari yaramwiyerekeye igihe yahungaga mukuru we.+8 Nyuma yaho Debora+ umurezi wa Rebeka arapfa, maze bamuhamba hafi y’i Beteli munsi y’igiti cy’inganzamarumbo. Ni cyo cyatumye aho hantu ahita Aloni-Bakuti.9 Imana yongera kubonekera Yakobo igihe yavaga i Padani-Aramu+ imuha umugisha.+10 Kandi Imana iramubwira iti “witwa Yakobo,+ ariko ntuzongera kwitwa Yakobo ukundi, ahubwo uzitwa Isirayeli.” Nuko itangira kumwita Isirayeli.+11 Imana yongera kumubwira iti “ndi Imana Ishoborabyose.+ Wororoke ugwire. Uzakomokwaho n’amahanga n’iteraniro ry’amahanga, kandi abami bazagukomokaho.*+12 Nzaguha igihugu nahaye Aburahamu na Isaka, kandi n’urubyaro rwawe+ ruzagukurikira nzaruha icyo gihugu.”+13 Hanyuma Imana irazamuka imusiga aho hantu bari bavuganiye.+14 Nuko Yakobo ashinga inkingi y’ibuye aho hantu Imana yavuganiye na we,+ ayisukaho ituro ry’ibyokunywa, ayisukaho n’amavuta.+15 Kandi aho hantu Imana yari yavuganiye na Yakobo, Yakobo akomeza kuhita Beteli.+16 Hanyuma bava i Beteli. Igihe bari bagishigaje urugendo rurerure ngo bagere Efurata,+ Rasheli ajya ku nda, kandi kubyara biramugora cyane.+17 Ariko kubyara bikomeje kumurushya, umubyaza aramubwira ati “humura, uyu muhungu na we uramubyara.”+18 Kandi igihe ubugingo+ bwe bwamuvagamo (kuko yapfuye),+ yise uwo mwana Beni-Oni, ariko se amwita Benyamini.+19 Nuko Rasheli arapfa, bamuhamba ku nzira igana Efurata, ari ho Betelehemu.+20 Yakobo ashinga inkingi ku mva ye. Iyo ni yo nkingi iri ku mva ya Rasheli kugeza n’ubu.+21 Hanyuma Isirayeli aragenda ashinga ihema rye hirya y’umunara wa Ederi.+22 Nuko igihe Isirayeli yabaga mu mahema+ muri icyo gihugu, umunsi umwe Rubeni aragenda aryamana na Biluha inshoreke ya se, maze Isirayeli arabimenya.+Abahungu ba Yakobo bari cumi na babiri.23 Abahungu yabyaranye na Leya, ni Rubeni+ imfura ya Yakobo, na Simeyoni na Lewi na Yuda na Isakari na Zabuloni.24 Abahungu yabyaranye na Rasheli ni Yozefu na Benyamini.25 Abahungu yabyaranye na Biluha, umuja wa Rasheli, ni Dani na Nafutali.26 Abahungu yabyaranye na Zilupa, umuja wa Leya, ni Gadi na Asheri. Abo ni bo bahungu Yakobo yabyariye i Padani-Aramu.27 Amaherezo Yakobo agera kwa se Isaka i Mamure,+ mu karere ka Kiriyati-Aruba,+ ari ho hitwa Heburoni, ari na ho Aburahamu na Isaka batuye ari abimukira.+28 Iminsi Isaka yaramye ni imyaka ijana na mirongo inani.+29 Hanyuma Isaka ashiramo umwuka arapfa, asanga ba sekuruza, ashaje neza kandi anyuzwe,+ maze abahungu be, Esawu na Yakobo baramuhamba.+


c: text/html

text:
NI IKI MU BY’UKURI BIBILIYA YIGISHA? (IMFASHANYIGISHO)
Mbese koko turi mu “minsi y’imperuka”? (Igice cya 1)
Iyi mfashanyigisho ishingiye ku gice cya 9 cyo mu gitabo Ni iki mu by’ukuri Bibiliya yigisha?
Suzuma impamvu twemera tudashidikanya ko turi mu “minsi y’imperuka.”
IBINDI
Umubatizo n’imishyikirano ufitanye n’Imana (Igice cya 3)
Umukristo wiyeguriye Imana agomba gukora iki? Kuki Umukristo ukunda Imana by’ukuri yakwizera ko ashobora guhigura umuhigo yahize yiyegurira Imana?
Umubatizo n’imishyikirano ufitanye n’Imana (Igice cya 2)
Ni izihe ntambwe Umukristo agomba gutera mbere yo kwiyegurira Imana? Ni mu buhe buryo kwiyegurira Imana bituma Umukristo ahindura intego ze n’ibyifuzo bye?
Umubatizo n’imishyikirano ufitanye n’Imana (Igice cya 1)
Kuki umubatizo ari ngombwa ku Bakristo? Ni iki cyasunikira umukristo kubatizwa?

robotstxt: allowed

filter: keep


text:
Ibyo bintubirakabije rwose icyaha nicyibahama bazahanwe
Erega ubundi abaganga n’abarimu bahembwa urusenda ibyo bazajya badukorera tuzabifatisha amaboko yombi.Ibyo bakora byose babikorana umujinya kubera ubuzima babamo.Banga gusezera ku kazi kuko baba babona nta handi bajya,noneho amaburakindi agatuma bakora nabi.Ni reme ry’uburezi bwacu naho ripfira ntimugire ngo hari ahandi.
Dutegereze ibizava mu iperereza icyaha nikibahama bazahanwe by’intangarugero twihanganishije umuryango wababuze uwabo.
umutoni. ahubwo nawe bagukurikirane ndumva nawe warahishiriye icyaha kandi warubizi ko bigiyekuba
.
Ibyo byabaye kubitaro bya Gihundwe mukarere la RUSIZI umubyeyi wumwana yitwz Fidel ukwezi muzamwegere ababwire umubabaro we nuburyo uwo muganga yemeye KO ntabushake bwo kugira icyo yafasha uwo Nyakwigendera, ahubwo agahatirwa kumubabarira tel mobil y’a fideri ni 0788277710 mû mavuriro habera ibintu bibi byinshi
Abo baganga nibakurikiranwe kdi icyaha nikibahama bazahanwe, ese ahandi bakora gute ? Burya bwose iyo muganga yarangaranye umurwayi arabihanirwa, muzagere mubitaro byose, njye nzi ibitaro bimwe umukozi yagambiriye kugirira nabi mugenzi we kubera uburangare bwaviriyemo umwana we gupfa abayobozi bibyo bitarobakabizindikiranya bakabunga kungufu nanubu umubyeyi w’umwana akaba agifite umubabaro n’agahinda .
Abo baganga nibakurikiranwe kdi icyaha nikibahama bazahanwe, ese ahandi bakora gute ? Burya bwose iyo muganga yarangaranye umurwayi arabihanirwa, muzagere mubitaro byose, njye nzi ibitaro bimwe umukozi yagambiriye kugirira nabi mugenzi we kubera uburangare bwaviriyemo umwana we gupfa abayobozi bibyo bitarobakabizindikiranya bakabunga kungufu nanubu umubyeyi w’umwana akaba agifite umubabaro n’agahinda .
umuntu wese aba agomba gukora neza akazi ashinzwe bakurikiranwe,


text:
Bamwe mu bapfakazi ba Jenoside yakorewe Abatutsi bo mu karere ka Rusizi, bavuga ko babangamiwe cyane n’ikibazo cy’inzu zashaje cyane, ku buryo iyo imvura iguye baryamye basabwa kubyuka ngo itabanyagirira mu buriri, bitaba ibyo ikabanyagira ikabanoza.
Aba baturage bavuga ko inzu babamo bazubakiwe mu 1996, ariko ngo zamaze gusaza ku buryo bukabije, kuko zubatswe hutihuti.
Mukamurara Judith, utuye mu mudugudu wa Kabuye, Akagari ka Pera, akaba anahagarariye AVEGA mu murenge wa Bugarama, yagize ati “Amazu yacu arenze gusaza bisanzwe kandi ni menshi, amabati yaratobaguritse yarashize, iyo imvura iguye ari nyinshi usanga duteze udusahane kugira ngo ikiziba ntikidendeze aho turyamye.
Ni impamo birarenze rwose, dutega udusahane ngo amazi atatugwaho, kuko aya mazu yubatswe mu 1996 ntaho agifite ashingiye.”
Avuga ko na we inzu ye yari yubatse aho bita ku Kibangira, ari ibiti bitanashinze neza, aza gukuraho amabati ayajyana hafi ya kaburimbo aho atuye ubu, ashyiraho udutafari, arubaka ariko ubu ngo imvura imumereye nabi, kandi ngo hari bagenzi be bafite ikibazo kirenze icye.
Ati “Sinkubeshya rwose, iyo ndi mu nzu ndeba hejuru nkareba mu kirere aho mbasha kugeza amaso kandi nitwa ngo ndi mu nzu, ikibazo ubuyobozi bw’umurenge n’akarere burakizi, kuko nta nama tutakivugamo.
Turacyahanze amaso ubuyobozi kandi tuzi ko bwadukoreye byinshi, iby’amazu si byo buzananirwa, nubwo kwihangana bigenda bitugora kubera aho turara n’uko turara.”
Umuyobozi w’aka karere Harelimana Frédéric, avuga ko aba bafite inzu zihangayikishije cyane ikibazo cyabo kigiye kwihutishwa, nubwo n’abandi bazubakirwa vuba.
Yagize ati “Ku bijyanye n’imiturire, abatuye mu mazu adashobotse natwe nk’ubuyobozi bw’akarere tubifite muri gahunda ko uyu mwaka iki kibazo tugiye kucyitaho kandi kigakemuka, ariko hari abo tubona byihutirwa cyane. Abo byihutirwa cyane rwose mwumve ko tubatekereza kandi tugiye gushaka uburyo ikibazo gikemuka byihuse.”
Nubwo uyu muyobozi yirinze guhita avuga umubare w’inzu bagiye guhita bubaka, abafite ikibazo cy’inzu bose bemeza ko bagaruye icyizere.


text:
‘Ntitukarambirwe’
‘Ntitukareke gukora ibyiza.’—GAL 6:9.
1, 2. Ni mu buhe buryo gutekereza ku muteguro wa Yehova ukorera mu ijuru no ku isi bituma turushaho kuwugirira icyizere?
GUTEKEREZA ko turi mu muteguro ukorera mu ijuru no ku isi birashishikaje rwose. Iyerekwa riri muri Ezekiyeli igice cya 1 no muri Daniyeli igice cya 7, rigaragaza mu buryo bushishikaje ibyo Yehova arimo akora kugira ngo asohoze umugambi we. Yesu ni we uyoboye igice cyo ku isi cy’umuteguro wa Yehova kugira ngo gishyire umurimo wo kubwiriza ubutumwa bwiza mu mwanya wa mbere, cyite ku byo abakora uwo murimo baba bakeneye mu buryo bw’umwuka, kandi giteze imbere ugusenga k’ukuri. Mbega ukuntu ibyo bituma tugirira icyizere umuteguro wa Yehova!—Mat 24:45.
2 Ese buri wese muri twe akomeza kugendana n’uwo muteguro uhebuje? Ese ishyaka dufitiye ukuri rikomeza kwiyongera cyangwa riragabanuka? Mu gihe dusuzuma ibyo bibazo, dushobora kubona ko twatangiye kurambirwa, cyangwa wenda tukaba tutakigira ishyaka nk’iryo twari dufite mbere. Ibyo ni ibintu bishoboka. Mu kinyejana cya mbere, byabaye ngombwa ko intumwa Pawulo ashishikariza Abakristo bagenzi be kuzirikana urugero rwatanzwe na Yesu mu birebana no kugira ishyaka. Pawulo yavuze ko byari gutuma ‘batarambirwa maze bakagamburura’ (Heb 12:3). Mu buryo nk’ubwo, ibyo twasuzumye mu gice cyabanjirije iki, kikaba cyaragaragaje ibyo umuteguro wa Yehova ukora muri iki gihe, byagombye gutuma dukomeza kwihangana mu murimo kandi tukagira ishyaka.
3. Ni iki tugomba gukora kugira ngo tutarambirwa, kandi se ni iki turi busuzume muri iki gice?
3 Icyakora, Pawulo yagaragaje ko hari ibindi dusabwa gukora kugira ngo tutarambirwa. Yavuze ko tugomba gukomeza “gukora ibyiza” (Gal 6:9). Reka dusuzume ibintu bitanu bishobora kudufasha gukomeza gushikama no kugendana n’umuteguro wa Yehova. Hanyuma buri wese muri twe ashobora kureba niba hari icyo we ku giti cye cyangwa abagize umuryango we banonosora.
TUJYE DUTERANIRA HAMWE KUGIRA NGO DUTERANE INKUNGA KANDI DUSENGE YEHOVA
4. Kuki twavuga ko guteranira hamwe ari ikintu cy’ibanze mu bigize gahunda y’ugusenga k’ukuri?
4 Guteranira hamwe ni kimwe mu bintu by’ibanze byagiye biranga abagaragu ba Yehova. Mu ijuru, Yehova ajya atumirira ibiremwa by’umwuka kuza aho ari mu gihe yagennye (1 Abami 22:19; Yobu 1:6; 2:1; Dan 7:10). Abari bagize ishyanga rya Isirayeli bagombaga guteranira hamwe, “kugira ngo batege amatwi bige” (Guteg 31:10-12). Abayahudi bo mu kinyejana cya mbere bari bafite akamenyero ko kujya mu masinagogi kugira ngo basome Ibyanditswe (Luka 4:16; Ibyak 15:21). Igihe itorero rya gikristo ryashingwaga, abari barigize na bo basabwaga guteranira hamwe, kandi no muri iki gihe, guteranira hamwe ni ikintu cy’ibanze mu bigize gahunda yacu yo kuyoboka Imana. Abakristo b’ukuri ‘barazirikanana kugira ngo baterane ishyaka ryo gukundana no gukora imirimo myiza.’ Tugomba gukomeza ‘guterana inkunga kandi tukarushaho kubigenza dutyo uko tubona umunsi [wa Yehova] ugenda wegereza.’—Heb 10:24, 25.
5. Ni mu buhe buryo twaterana inkunga mu materaniro?
5 Bumwe mu buryo bw’ingenzi duteranamo inkunga, ni ugutanga ibitekerezo mu materaniro. Dushobora kwatura ukwizera kwacu dusubiza ikibazo kijyanye na paragarafu, dutanga ibisobanuro ku murongo w’Ibyanditswe, tuvuga inkuru ngufi igaragaza ukuntu ari iby’ubwenge gukurikiza amahame ya Bibiliya, cyangwa tukabikora mu bundi buryo (Zab 22:22; 40:9). Uko imyaka umaze ujya mu materaniro yaba ingana kose, nta gushidikanya ko wemera ko kumva ibitekerezo bivuye ku mutima bitangwa n’abavandimwe na bashiki bacu, baba abakuru n’abato, bitera inkunga.
6. Ni mu buhe buryo amateraniro adufasha?
6 Ni izihe mpamvu zindi zituma Imana yacu idusaba guteranira hamwe buri gihe? Amateraniro yacu n’amakoraniro bituma tugira ubutwari bwo kuvuga ijambo ry’Imana dushize amanga no kudacika intege mu gihe abantu bo mu ifasi tubwirizamo baturwanya, cyangwa bakaba batitabira ubutumwa tubagezaho (Ibyak 4:23, 31). Ibiganiro bishingiye ku Byanditswe biradukomeza kandi bigatuma dushikama mu kwizera (Ibyak 15:32; Rom 1:11, 12). Ibyo twigishwa mu materaniro n’inkunga tuhabonera bituma tugira ibyishimo nyakuri, kandi bikaduha “gutuza mu minsi y’amakuba” (Zab 94:12, 13). Komite y’Inteko Nyobozi Ishinzwe Ibyo Kwigisha igenzura imirimo yo gutegura gahunda zose zo mu buryo bw’umwuka zirebana no kwigisha abagize ubwoko bwa Yehova ku isi hose. Twishimira ibintu byose bikorwa kugira ngo duhabwe inyigisho nziza tubonera mu materaniro yacu ya buri cyumweru.
7, 8. (a) Ni iyihe ntego y’ibanze ituma duteranira hamwe? (b) Ni mu buhe buryo amateraniro agufasha?
7 Icyakora, uretse inyungu buri wese muri twe abonera mu materaniro, hari ikindi kintu gifite agaciro kenshi kurushaho gituma tuyajyamo. Impamvu y’ibanze ituma duteranira hamwe ni ukugira ngo dusenge Yehova. (Soma muri Zaburi ya 95:6.) Kuba dushobora gusingiza Imana yacu ihebuje ni imigisha rwose (Kolo 3:16). Birakwiriye ko tujya mu materaniro buri gihe kandi tukayifatanyamo kugira ngo dusenge Yehova (Ibyah 4:11). Ntibitangaje rero ko duterwa inkunga yo ‘kutirengagiza guteranira hamwe nk’uko hari bamwe babigize akamenyero.’—Heb 10:25.
8 Ese tubona ko amateraniro yacu ari uburyo Yehova yateganyije kugira ngo adufashe kwihangana kugeza igihe azavaniraho iyi si mbi? Niba ari ko biri, amateraniro azaba kimwe mu ‘bintu by’ingenzi kurusha ibindi’ duha umwanya wa mbere mu mibereho yacu (Fili 1:10). Impamvu ikomeye cyane ni yo yagombye kutubuza guteranira hamwe n’abavandimwe bacu kugira ngo dusenge Yehova.
MUSHAKE ABAFITE IMITIMA ITARYARYA
9. Ni iki kigaragaza ko umurimo wo kubwiriza ari uw’ingenzi cyane?
9 Kwifatanya mu buryo bwuzuye mu murimo wo kubwiriza, na byo bidufasha gukomeza kugendana n’umuteguro wa Yehova. Yesu yatangije uwo murimo igihe yari hano ku isi (Mat 28:19, 20). Kuva icyo gihe, umurimo wo kubwiriza iby’Ubwami no guhindura abantu abigishwa ni cyo kintu umuteguro wa Yehova wimiriza imbere. Inkuru nyinshi z’ibintu biba muri iki gihe zigaragaza ko abamarayika bashyigikira umurimo wo kubwiriza dukora, kandi bakatuyobora ku bantu “biteguye kwemera ukuri kuyobora ku buzima bw’iteka” (Ibyak 13:48; Ibyah 14:6, 7). Igice cyo ku isi cy’umuteguro wa Yehova gishyigikira uwo murimo w’ingenzi cyane kurusha indi yose, kandi kikawuyobora. Ese natwe umurimo wo kubwiriza ni wo dushyira mu mwanya wa mbere mu mibereho yacu?
10. (a) Tanga urugero rugaragaza ukuntu dushobora gukomeza gukunda ukuri. (b) Umurimo wo kubwiriza wagufashije ute kutarambirwa?
10 Kugira umwete mu murimo bituma dukomeza gukunda ukuri. Reka turebe ibyavuzwe na Mitchel, umuvandimwe umaze igihe kirekire ari umusaza n’umupayiniya w’igihe cyose. Yaravuze ati “nkunda kubwira abandi ibirebana n’ukuri. Ntekereza ku ngingo ziba zasohotse mu Munara w’Umurinzi cyangwa Nimukanguke!, maze ngatangazwa n’ukuntu ziba zanditse mu buryo burangwa n’ubwenge n’ubushishozi, ndetse n’ukuntu ibivugwamo biba bikwiriye kandi bishyize mu gaciro. Mba nshaka guhita njya kubwiriza kugira ngo nshishikarize abantu gusoma ayo magazeti, nkirebera ukuntu bayishimira. Kubwiriza bituma nkomeza gushikama. Nkora uko nshoboye kose kugira ngo ikintu icyo ari cyo cyose ndi bukore, ngikore mbere cyangwa nyuma y’igihe nageneye umurimo wo kubwiriza.” Mu buryo nk’ubwo, natwe niduhugira mu murimo wera bizadufasha gukomeza gushikama muri iyi minsi y’imperuka.—Soma mu 1 Abakorinto 15:58.
JYA WUNGUKIRWA N’AMAFUNGURO YO MU BURYO BW’UMWUKA
11. Kuki twagombye kungukirwa mu buryo bwuzuye n’amafunguro yo mu buryo bw’umwuka Yehova aduha?
11 Yehova atuma tugira imbaraga binyuze ku bitabo byinshi adutegurira. Nta gushidikanya ko ushobora kuba wibuka igihe wari umaze gusoma igitabo, maze ugatekereza uti “ibi ni byo nari nkeneye rwose. Ni nk’aho ari jye Yehova yabyandikiye!” Ibyo ntibitangaje. Yehova aratwigisha kandi akatuyobora binyuze kuri ibyo bitabo. Yagize ati “nzatuma ugira ubushishozi, nkwigishe inzira ukwiriye kunyuramo” (Zab 32:8). Ese dushyiraho imihati kugira ngo dufate amafunguro yose yo mu buryo bw’umwuka duhabwa, kandi tuyatekerezeho? Kubigenza dutyo bizadufasha gukomeza kwera imbuto no kudacika intege mu buryo bw’umwuka muri iyi minsi y’imperuka.—Soma muri Zaburi ya 1:1-3; 35:28; 119:97.
12. Ni iki cyadufasha guha agaciro amafunguro yo mu buryo bw’umwuka duhabwa?
12 Birakwiriye ko dutekereza ku kazi gakorwa, kagatuma duhora tubona ayo mafunguro yo mu buryo bw’umwuka meza cyane. Komite y’Inteko Nyobozi Ishinzwe Ubwanditsi igenzura imirimo irebana no gukora ubushakashatsi, kwandika, gukosora umwandiko, gushyira amafoto mu mwandiko no guhindura ibitabo byacu, byaba ibicapwa n’ibishyirwa ku muyoboro wacu wa interineti. Ibiro by’amashami bicapa ibitabo, byohereza ibyo bitabo mu matorero abyegereye n’aya kure. Kuki iyo mirimo yose ikorwa? Ni ukugira ngo abagize ubwoko bwa Yehova bagaburirwe neza mu buryo bw’umwuka (Yes 65:13). Nimucyo rero tujye dushishikarira gufata ayo mafunguro yose yo mu buryo bw’umwuka tubona binyuze ku muteguro wa Yehova.—Zab 119:27.
TUJYE DUSHYIGIKIRA GAHUNDA Z’UMUTEGURO
13, 14. Ni ba nde bashyigikira gahunda za Yehova mu ijuru, kandi se ni mu buhe buryo twabigana?
13 Mu iyerekwa, intumwa Yohana yabonye Yesu agendera ku ifarashi y’umweru, agiye kurwanya abanzi ba Yehova (Ibyah 19:11-15). Kuba muri iryo yerekwa Yesu yari akurikiwe n’abamarayika b’indahemuka hamwe n’abasutsweho umwuka banesheje, bamaze guhabwa ingororano yabo mu ijuru, bikomeza ukwizera kwacu (Ibyah 2:26, 27). Mbega ukuntu baduha urugero ruhebuje mu birebana no gushyigikira gahunda za Yehova!
14 Mu buryo nk’ubwo, abagize imbaga y’abantu benshi bashyigikira mu buryo bwuzuye umurimo ukorwa n’abavandimwe ba Kristo basutsweho umwuka bakiri hano ku isi, bayobora umuteguro muri iki gihe. (Soma muri Zekariya 8:23.) Ni mu buhe buryo buri wese muri twe yagaragaza ko ashyigikira gahunda za Yehova? Uburyo bumwe twabigaragazamo ni ukugandukira abatuyobora (Heb 13:7, 17). Ibyo bitangirira mu itorero ryacu. Ese amagambo tuvuga ku birebana n’abasaza atuma abandi babubaha kandi bakubaha umurimo w’ubugenzuzi bakora? Ese dutera abana bacu inkunga yo kubaha abo bagabo bizerwa no kubashakiraho inama zishingiye ku Byanditswe? None se, mu rwego rw’umuryango tujya tuganira uko dushobora gukoresha amafaranga yacu kugira ngo dushyigikire umurimo ukorerwa ku isi hose, dutanga impano (Imig 3:9; 1 Kor 16:2; 2 Kor 8:12)? Ese duha agaciro inshingano dufite yo kwita ku Nzu y’Ubwami? Iyo dushyigikira gahunda z’umuteguro muri ubwo buryo, Yehova aduha umwuka we wera. Uwo mwuka ukomeza kudufasha kugira ngo tutarambirwa muri iyi minsi y’imperuka.—Yes 40:29-31.
TUJYE TUBAHO MU BURYO BUHUJE N’UBUTUMWA TUBWIRIZA
15. Kuki tugomba guhora duhatana kugira ngo tubeho mu buryo buhuje n’umugambi wa Yehova uhebuje?
15 Kugira ngo dukomeze gushikama no kugendana n’umuteguro wa Yehova, nanone tugomba kubaho mu buryo buhuje n’ubutumwa tubwiriza. Ibyo twabikora ‘tugenzura tukamenya neza icyo Umwami yemera’ (Efe 5:10, 11). Gukora ibyiza ntibitworohera bitewe na Satani, iyi si mbi ndetse no kudatungana kwacu. Bavandimwe na bashiki bacu dukunda, bamwe muri mwe murwana intambara itoroshye buri munsi kugira ngo mukomeze kugirana imishyikirano myiza na Yehova. Ibyo bituma Yehova abakunda cyane. Ntimugacogore. Kubaho mu buryo buhuje n’umugambi wa Yehova bizaduhesha ibyishimo byinshi kandi bitume twiringira tudashidikanya ko twemerwa na we.—1 Kor 9:24-27.
16, 17. (a) Ni iki twagombye gukora mu gihe dukoze icyaha gikomeye? (b) Twakungukirwa dute n’urugero rwa Anne?
16 Ariko se, wakora iki mu gihe ukoze icyaha gikomeye? Jya wihutira gushaka ubufasha. Guhisha icyaha bizatuma ibintu birushaho kuba bibi. Wibuke ko Dawidi yavuze ko igihe yahishaga ibyaha bye, ‘amagufwa ye yashajishijwe no kuniha kwe umunsi wose’ (Zab 32:3). Koko rero, guhisha ibyaha byacu bizatuma tubura ibyishimo kandi ducike intege mu buryo bw’umwuka, ariko ‘nitubyatura kandi tukabireka tuzababarirwa.’—Imig 28:13.
17 Reka dufate urugero rwa Anne. * Igihe yari umwangavu, yari umupayiniya w’igihe cyose. Icyakora, yatangiye kugira ubuzima bw’amaharakubiri. Ibyo byamugizeho ingaruka mbi cyane. Yaravuze ati “nari mfite umutimanama uncira urubanza. Igihe cyose numvaga ntishimye kandi nihebye.” Yakoze iki? Yavuze ko igihe kimwe ubwo yari mu materaniro, basuzumye umurongo wo muri Yakobo 5:14, 15. Anne yabonye ko yari akeneye ubufasha maze asanga abasaza. Yashubije amaso inyuma maze aravuga ati “iyo mirongo y’Ibyanditswe ni umuti Yehova atwandikira kugira ngo atuvure mu buryo bw’umwuka. Kunywa uwo muti ntibyoroshye, ariko uravura. Numviye inama iboneka muri iyo mirongo, kandi byangiriye akamaro.” Ubu hashize imyaka runaka ibyo bibaye, kandi Anne yongeye kugira imbaraga, akaba akorera Yehova afite umutimanama utamucira urubanza.
18. Ni iki twagombye kwiyemeza?
18 Mbega ukuntu kubaho muri iyi minsi y’imperuka no kuba mu muteguro wa Yehova ari ibintu bishimishije! Mureke twiyemeze kutazigera tubifatana uburemere buke. Ahubwo, nimucyo twe hamwe n’abagize umuryango wacu tujye tujya mu materaniro buri gihe kugira ngo dusenge Yehova twifatanyije n’itorero ryacu, dushishikarire gushaka abafite imitima itaryarya mu ifasi yacu, kandi duhe agaciro amafunguro yo mu buryo bw’umwuka duhabwa buri gihe. Nimucyo nanone dushyigikire abatuyobora kandi tubeho mu buryo buhuje n’ubutumwa tubwiriza. Nitubigenza dutyo, tuzakomeza kugendana n’umuteguro wa Yehova, kandi ntituzigera tureka gukora ibyiza.
^ par. 17 Izina ryarahinduwe.


text:
Ikigo cy’Igihugu cy’Iterambere, RDB, cyatashye ku mugaragaro ibyumba by’amashuri byubakiwe abana bo ku ishuri ribanza ry’Akagera riherereye hafi ya Pariki y’Akagera, bibarinda...
Nkuko byakunze kugarukwho na rapro zitandukanye, mu ntara y’Amajyaruguru, ni hamwe mu hakunze kugaragara ikibazo gikomeye cy’indwara zibasira abana ziturutse ku mirire...
Ukwezi kwa Nyakanga na Kanama ni amezi usanga hirya no hino hari ubutumire bugenda bucicikana. Haba hagiye kuba ubukwe. Haba hagiye...
Abahinzi bo mu Murenge wa Gishubi mu Kagari ka Nyakibungo, mu umudugudu wa Nkunamo baratangaza ko kuba barahinze ibijumba byafashije gutunga ingo...
Mu mujyi wa Ruhango, Intara y’Amajyepfo, huzuye yitwa hoteli yitwa Eden Palace Hotel, iyi nzu ikaba iherereye mu nsi gato y’ibiro by’Akarere...
Abaturage batuye mu murenge wa Gishari , bakoze ibirori byo kwishimira ibyiza bamaze kugeraho babikesheje imiyoborere myiza ya leta y’ubumwe bw’Abanyarwanda. Muri...
Mu giterane cy’amasengesho cyabereye kuri Stade ya Muhanga . Depite Mukanyabyenda Emmanuelie , asaba abitabiriye iki giterane ko bagomba gusenga bakifatanya no...
Amatorero n’Amadini akorera mu karere ka Gatsibo arahamya ko bafitanye imikoranire myiza na leta y’u Rwanda. Ibi byagarutsweho na Bishop Alex Birindabagabo,Umuyobozi...
Urubyiruko rwo mu Karere ka Ruhango, rurahamagarirwa kugira imyitwarire ikwiye, no kugendera kure ibishyira ubuzima bwabo mu kaga ko kwandura indwara zitandukanye...
Ibi ni ibyavuzwe n’ubuyobozi bw’Akarere ka Ruhango, tariki ya 4 Nyakanga 2017, ubwo abaturage b’Akarere ka Ruhango biteguraga umunsi ngarukamwaka wo kwibohora....


text:
Umukunzi w’urubuga wa Imirasire.com yaratwandikiye atugezaho ikibazo yifuza ko abakunzi b’uru rubuga bamugira inama y’icyo yakora. Ngo umugabo we ntakimuhaza mu buriri. Ese wamufasha iki ngo azongere agire umunezero wo mu gitanda.
Umukunzi w’urubuga wa Imirasire.com yaratwandikiye atugezaho ikibazo yifuza ko abakunzi b’uru rubuga bamugira inama y’icyo yakora. Ngo umugabo we ntakimuhaza mu buriri. Ese wamufasha iki ngo azongere agire umunezero wo mu gitanda.
Umukunzi wa Imirasire.com yatwandikiye agira ati "Bavandimwe dusangiye uru rubuga mbona hari ibibazo bivugirwa hano bigakemuka, na njye ndaje ngo mungire inama ku kibazo mfite mu muryango wanjye
Ndi umugore ukiri muto, ndubatse mbana n’umugabo tumaze kubyarana kabiri, umwana wacu mukuru afite imyaka itatu umutoya afite umwaka umwe.
Umugabo wanjye twashakanye mukunda cyane, afite akazi keza kamuhemba amafaranga ahagije nanjye mfite akazi keza muri Leta.
Mu by’ukuri umugabo wanjye dushakana nafashe icyemezo cyo kureka abahungu bose twari twarakundanye mbere, mubonamo umuntu unyuze umutima. Mu rugo iwanjye, umugabo tubana nabonaga ari umusore mwiza utagira uko asa haba mu mico no mu myifatire kandi ni ko ameze, mbona ari umuntu w’inyangamugayo, ariko mu buriri nta kintu amarira (ntampaza) ku buryo ubu numva aho kubura ibyishimo ngiye kumureka.
Inshuro nyinshi iyo agiye gutera akabariro ahita arangiza akiyishyiramo kandi ntiyongere guhaguruka. Hari n’ubwo arangiza atarayishyiramo.
Nagerageje kwihangana, mubwira ikibazo cy’uko numva mu buriri ntacyo amarira ariko nkabona ntacyo ahindura. Ntinya kumubwira ko nakundanye n’abandi bahungu mbere ndetse tukanaryamana kuko ntinya ko yambonamo umusambanyi akanangabanyiriza icyizere, cyangwa we akumva ko ntacyo amaze.
Gusa we yambwiye ko akiri muto yatinyaga kwandura sida cyangwa gutera inda abakobwa agahitamo kwikinisha( Kwisambanya) ngo akaba akeka ko aribyo byaba byaramugizeho ingaruka.
Mu by’ukuri umugabo wanjye aho bigeze numva ntakibashije kwihangana kuko atakibasha kumpaza mu buriri, numva namureka nkigendera.
Ubu mfite ikibazo cy’abo bana twabyaranye, kuko ndabakunda. Aho bigeze aha, umugabo wanjye twarasezeranye imbere y’Imana no mu mategeko, ariko mbura aho mpera naka gatanya kuko nabuze aho nahera nsobanurira umuryango impamvu yo gutandukana n’umugabo wanjye babona ari indakemwa mu mico no mu myifatire.
Bavandimwe mwamfasha kungira inama y’icyo nakora. Ese byashoboka ko uyu mugabo namwihanganira nkemera kubabara bigahera ku mutima? Umugabo wanjye se nimubwiza ukuri ikibazo mfite hari icyo yakora kugira ngo mu buriri bige bigenda neza mu buryo buhuye n’ibyifuzo byanjye?
Abana banjye se iki ni cyo gihe cyo kubasiga cyangwa nkabatwara se? Ubu se ko numva umugabo wanjye ntakimwizeye n’ubwo mu mutima harimo izo ntambara, nakora iki? Mumfashe ndabinginze.
Umukunzi wa Imirasire.com
Ibitekerezo
Mubyeyi Mwasezrany Imbere Y'amategeko Imber Y' Imana, Nimuganir Nibibangombwa Mugane Muganga Biravurwa Cyane Kanda hano umusubize
ese umunota umwe waba uhagije? ngube uteye inda? Kanda hano umusubize
muvandimwe nukwihangana kuko nanjye ndumuhungu ark sinzi ahazaza hanjye uko bizagenda.ark icyo nakubwira nukwihangana ugakomeza kumukunda nawe azageraho yiyumvemo ko ntacyo arigujora agukunde bizajya biza buhorobuhoro ntukihebe. Kanda hano umusubize
mumbabarire ndumurundi ariko nkunda iyipajeyanyu nanje nfisikibazo gitandukanye nicuwomumama iyondigukora amabanga mpuzabitsina ndangiza apeti idaheze kubera uwotubaturiko turayakorana ntanyemerera kondangiza apeti kuko ndatinda gusohora mwonfashiki? Kanda hano umusubize
mwaramutse!inama nagira uyu mugore nuko yaganira n'umugabo we bagashaka umuti w'ikibazo umugabo afite byaba ngombwa bakajya kw muganga kandi biravurwa pe naho kumusiga si wo muti.murakoze mugire weekend nziza Kanda hano umusubize
Mushakire imiti itera petty Kanda hano umusubize
Mujyane kwa muganga mam Kanda hano umusubize
KOmeza wihangane kuko wemeye kurushingana nawe imbereyabantu.umukunzi wamirasire.com Kanda hano umusubize
umvaa dada kumureka sibyo byakemura ikibazo kuko hari abasore mwakundanye uzarebe umwe urye umuha care umugabo atabizi naho kumusiga waba uhemukiye abatoo Kanda hano umusubize
Gusubira kubahungu mwakunda naga sibyo kuko sibyiza utiyubashye cyag ngo wubahe umugabo wakubaha abana bawe guma kumugabo muyoboke abaganga Kanda hano umusubize
Gusubira kubahungu mwakunda naga sibyo kuko sibyiza utiyubashye cyag ngo wubahe umugabo wakubaha abana bawe guma kumugabo muyoboke abaganga Kanda hano umusubize
Mujyane Kwamuganga Kanda hano umusubize
Titi nyandikira kuri wattsp unyihere kumunezero cq umpamagare twiryohereze iyi weekend 0723287971 Kanda hano umusubize
Udahubuka Gutana Numugabo Wawe Ahubwo Mubwire Ajye Kwivuza Kanda hano umusubize
uzaze nkwihere umunezero wabuze nyandikira kuri xesnob@yahoo.com Kanda hano umusubize
uzaze nje nkwihera umunezero wabuze email ni xesnob@yahoo.com Kanda hano umusubize
None umugore wikinishije nawe kenshi ahura n'ibibazo nk'umugabo iyo ashatse? U wagira ibisobanuro yatubwira. Kanda hano umusubize
ndashaka umukobwa ufite imyaka 22 ndamukeneye cyane Kanda hano umusubize
umukobwa unkeneye hamagara 0725713805 Kanda hano umusubize
umu gril ucyeneye umukunzi hamgra 0725713805 Kanda hano umusubize
uZamuyjanemuramanl az aklrape Kanda hano umusubize
ihangane wimuta azakira izajye kwa rubangura ubaze a ho Horah o life ikorere bazamuvura Kanda hano umusubize
Ihangane wimuta ahubwo uzanjyumubahafi azakira Kanda hano umusubize
umva mabuja ihangane pe abafite icyibazo nkicyo nibenshi siwowe wenyine ihangane inama niyi nuko wamushyira kamanzi juonas. Kanda hano umusubize
ihangane wimuta azakira izajye kwa rubangura ubaze a ho Horah o life ikorere bazamuvura Kanda hano umusubize
wimuta ikibazo kizakemuka pe wihagayika cyane! Kanda hano umusubize
NSHA UMUKUNZI PFITE IMYAKA17 WAHAMAGARA0726441849 Kanda hano umusubize
urumukobwa cg nimba uriwe ndagucye neye ushyire ho imyirondor yawe yose.dor number 0722383863. Kanda hano umusubize
NSHAKA UMUKUNZIPFITEIMYAKA17 Kanda hano umusubize
Ndagushaka? Kanda hano umusubize
Najye mungire inama iyo ndigutera akabariro ndangiza vuba gusa nyine najye. Narikinishije bihambaye Kanda hano umusubize
Muzaze tubavure 0782511532 Kanda hano umusubize
umugore cq umukobwa utarangiza ntampamagare gewe mfite imboro nini knd ndende ubishaka mpamagara cq unyandikire kuri wattsp 0723287971 Kanda hano umusubize
ARK MUSORe NTASON WOWe KUTARANJYIZA NINDWARA URUMVA IYO MVUNAMUHETO YAWE SIMITI KAND NTUYIRUSHA ABAND NUNDIMUNSI UMBABARIRE KAND. Kanda hano umusubize
icyo nakujyiraho inama nuko wakwicara ukamubwiza ukuri kwawe kdi nizerako bizajyinda neza. Kanda hano umusubize
FATIBIHE. BYOGUSENGA. UNGENOKWAMUGA NGA.NUCIKWA UNGASAMBANA NABANDI.URARUSHENYEPE Kanda hano umusubize
kwihanganirana n'ibyingenzi, wamugira inama yogushaka umuti niba nawe ubwe afite umutima nama. Kanda hano umusubize
Wamudame we ujya gushinga urugo warugamije iki?Menyako urukundo rwihanganira byose wowese wumva umufasha ute?muganirize poliment umufashe umwubake mumutwe kdi umufashe kwivuza kuko hari imiti ivura bene ubwo burwayi. Gusa abagore benshi musenya ingo kubera irari kdi ntimunyurwa.Kuki ubyibutse nyuma yigihe kingana gutya?Ubwo urashaka kwishora mubusambanyi cg gusenya kdi mwagombye gushakira hamwe umuti wikibazo. Kanda hano umusubize
Ikibazo uwo mugabo wawe afite si ukwikinisha ahubwo nuko wamubwiye ko adashoboye bikamwicira confidence, nanjye bijya bimbaho ,iyo umugore anshyize muri mood mbi birananira,kandi iyo nta kibazo dufite,tumara isaha kuri buri nshuro Kanda hano umusubize
IHANGANEMUGOREMWIZA Kanda hano umusubize
Yo mugore ihangane urakomerewe. Nanjye byambayeho umugabo wanjye yajyaga kuyishyiramo agahita arangiza itaragera cg aribwo ikijyamo. Yari yarambwiye ko nawe yigeze kwikinisha akiri umusore nyuma aza kubireka ariko yaramaze kwangirika cyane. Twagiye kumuvuza kwa Nyirinkwaya no kwa Kanimba biranga. Nyuma bandangiye muri CHUK no kuri Fayical ariko nabwo biranga. Umudamu ufite Numero ya 0782511532 niwe bandangiye ukora mu ivuriro ry'abashinwa niwe wamuvuye ubu yarakize. Ubu tumeze neza nta kibazo. Gusa kwikinisha byari byaratumye arwara Prostate ariko nayo yaravuwe yarakize. Nawe uzamuhamagare akora mu ivuriro ry'abashinwa azagufasha. Numero ye ni 0782511532 Kanda hano umusubize
UWOMUGORENIYIHANGANE,YASHATSENABI Kanda hano umusubize
wowe duhe amazina yimiti bamuhaye nabandi bayigure niba ukiyibuka Kanda hano umusubize
mbesenajye konfite icyo kibazo cyendagusanicyo kumugorewanjye ntacyontamukorerango anyarebikanga ahorayumyepe mumfashe nanjye kuko ntananawe ndamukundacyane tubyaranye kane ameze gutyo Kanda hano umusubize
Ubwo budwayi turabuvura muzaze tubavure Kanda hano umusubize
Urakoze cyane muvandimwe kuko ufashije benshi nukuri. Imana ikumpere umugisha. Kanda hano umusubize
sha nange icyokibazo ndagifite kbs gewe nkiyikuramo gusa mpita ndangiza wadufasha ukaduha ubwoko bwimiti baguhaye number yange niyongiyo nkoresha kuri Whatsapp +250785567224 murakoze cyane Kanda hano umusubize
sha ihangane azakira Kanda hano umusubize


text:
igitekerezo cya Ntare Mansour ku nyandiko: "Shikama MUZAYIGAYE IBINDI: umwanzuro wayo ku matohoza yakoze muri Kanama 2015 ku ifungwa rya SHEHE GAHUTU yanzuye avuga ko azize ubucuruzi bwe mu kigo yishingiye cy'ubukerarugendo cyitwa FAHICO none bigaragaye muri Mutarama 2016 ko Abayobozi ba ISILAMU yo mu Rwanda bari hafi gufatana mu mashati na bamwe mubo bayobora bapfa FAHICO!!!/ NKUSI Yozefu"
No comments:
Post a Comment
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Abaturage bo mu kagari ka Kiyanzi, mu murenge wa Nyamugali, mu karere ka Kirehe, barasaba ubuyobozi ko bubakemurira ikibazo cy’amazi meza, kuko ngo muri aka gace nta mazi meza aharangwa aho hari abavuga ko bagenda ibirometero 20 bajya gushaka amazi meza.
Makuruki.rw yaganiriye n’abatuye mu kagari ka Kiyanzi, bayigaragariza ko muri rusange bishimira ko ubu babonye umusaruro mu byo bahinze, umutekano usesuye, ndetse bakaba bishimira ko bafite ibikorwaremezo birimo ivuriro n’umuhanda, n’ibindi.
Icyo bagaragaza nk’imbogamizi ni amazi meza badafite, cyane cyane muri ibi bihe by’izuba bwo ngo iki kibazo gifata indi ntera, kuko hari abakora urugendo rw’ibilometero biri hagati ya 5 na 20 bajya kuvoma amazi meza.
Abadashobora kujya kuvoma amazi meza, bavoma bakanakoresha amazi y’uruzi rw’Akagera, abafite ubushobozi nabo bakagura amazi meza n’abagiye kuyavoma, ijerekani imwe ikagurwa amafaranga ari hagati ya 300.
Nyiramucyo Fortunata atuye mu mudugudu wa Kabuye, mu Kagari ka Kiyanzi, avuga ko babonye amazi byaba ari igisubizo cyane.
Yagize ati “Ikibazo cy’amazi inaha ni ngorabahizi cyane. Abafite amagare iyo babashije kujya kuyavoma batugurisha ibido ya litiro 20, ku mafaranga 200 na 300. Udafite ayo mafaranga ajya kuvoma iyo inyuma mu misozi ahitwa Gacabuganga, ahandi bajya ni hafi yo ku Rusozi. Tugize amahirwe tukabona amazi byaba ari igisubizo.”
Umugabo Twahirwa Yohani Damasene , utuye Mitako, muri aka gace , we avuga ko kubera kutagira amazi meza bakoresha amabi yo mu ruzi rw’Akagera
Ati “Twe dukoresha amazi y’Akagera mabi, kuko nta marobine tugira. Iyo dushaka nk’amazi meza ya robine dukora urugendo rw’ibirometero bigera muri 20, tuyavoma aho bita i Kagasa.”
Muzungu Gerard, Umuyobozi w’akarere ka Kirehe yabwiye MAKURUKI ko muri aka Karere hari Imirenge igira ikibazo cy’igabanuka ry’amazi mu bihe by’izuba.
Avuga ko icyo abaturage bazafashwa kugira ngo boroherwe no kujya babona amazi meza, ari uko hazanozwa uburyo abaturage bazajya bamenyeshwa uko amazi azajya arekurwa ku mavomo, kugira ngo habeho kuyasaranganya ariko nubundi hari abo bitazakemurira ikibazo kuko hari ’abatagerwaho n’imiyoboro.
Yagize ati “Dufite imirenge imwe igira ikibazo cy’amazi meza harimo na kiriya gice, iyo bigeze igihe cy’izuba aba makeya, kuko aho dufatira amazi ni ku masoko asanzwe kandi adafite amazi ahagije, nta ruganda tugira cyangwa uruzi, cyangwa ikiyaga dufatiraho amazi. Icyo dushaka gushyiramo imbaraga ni ukunoza serivise, abaturage bakajya bamenyeshwa igihe amazi arazira, hakabaho kuyasaranganya.”
Meya Muzungu agaragaza ko umuti urambye w’ikibazo cy’amazi meza adahagije, uzashakirwa mu nyingo nini yo kureba uburyo hafatwa nk’amazi yo mu ruzi rw’Akagera, agatunganywa, ku buryo yagezwa mu bice byinshi by’aka karere bigira ikibazo cyo kubura amazi meza cyane cyane mu bihe by’izuba.
Kugeza ubu imibare igaragaraza ko mu karere ka Kirehe, amazi meza amaze kugezwa ku baturage ku gipimo cya 78%.
Lucien KAMANZI


text:
Jya uha agaciro inshingano ihebuje ufite yo gukorana na Yehova
“Turi abakozi bakorana n’Imana.”—1 KOR 3:9.
1. Yehova abona ate ibirebana no gukora, kandi se ibyo bituma abigenza ate?
YEHOVA ni umukozi wishimira ibyo akora (Zab 135:6; Yoh 5:17). Kubera ko yifuza ko ibiremwa bye bifite ubwenge na byo byishimira ibyo bikora, yabihaye imirimo ishimishije kandi itera kunyurwa. Urugero, yafatanyije n’Umwana we w’imfura kurema. (Soma mu Bakolosayi 1:15, 16.) Bibiliya itubwira ko Yesu ataraza ku isi, yari iruhande rw’Imana mu ijuru ari “umukozi w’umuhanga.”—Imig 8:30.
2. Ni iki kigaragaza ko igihe cyose ibiremwa by’umwuka byabaga bifite imirimo y’ingenzi kandi ishimishije?
2 Kuva mu Ntangiriro kugeza mu Byahishuwe, Bibiliya irimo ingero zigaragaza ko igihe cyose Yehova yagiye aha imirimo abana be bo mu buryo bw’umwuka. Adamu na Eva bamaze gukora icyaha bakirukanwa muri Paradizo, Imana ‘yashyize mu burasirazuba bw’ubusitani bwa Edeni abakerubi n’inkota yaka umuriro yahoraga yikaraga. Ibyo yabikoze kugira ngo irinde inzira ijya kuri cya giti cy’ubuzima’ (Intang 3:24). Mu Byahishuwe 22:6 havuga ko Yehova “yatumye umumarayika we kugira ngo yereke abagaragu be ibintu bigomba kubaho bidatinze.”
IMIRIMO YAHAWE ABANTU
3. Igihe Yesu yari ku isi, yiganye ate urugero rwa Se?
3 Igihe Yesu yari ku isi ari umuntu utunganye, yakoze umurimo Yehova yari yaramuhaye gukora abyishimiye. Ikindi kandi, yiganye urugero rwa Se maze aha abigishwa be umurimo w’ingenzi cyane. Yatumye bategerezanya amatsiko ibyo bari kugeraho igihe yababwiraga ati “ni ukuri, ni ukuri, ndababwira ko unyizera na we azakora imirimo nkora, ndetse azakora imirimo ikomeye kuruta iyi, kuko ngiye kwa Data” (Yoh 14:12). Kugira ngo Yesu agaragaze ukuntu iyo mirimo yihutirwaga, yaravuze ati “tugomba gukora imirimo y’uwantumye hakiri ku manywa. Ijoro rigiye kugwa, ubwo nta muntu ushobora kugira icyo akora.”—Yoh 9:4.
4-6. (a) Kuki twakwishimira ko Nowa na Mose bashohoje inshingano Yehova yabahaye? (b) Imirimo yose Imana yagiye iha abantu ihuriye ku ki?
4 Na mbere y’uko Yesu aza ku isi, abantu bagiye bahabwa imirimo ishimishije. Nubwo Adamu na Eva bananiwe gukora umurimo Imana yari yarabahaye, hari abandi bantu bagiye bakora ibyo Imana yabaga yabasabye (Intang 1:28). Nowa yahawe amabwiriza yihariye arebana n’ukuntu yari kubaka inkuge we n’umuryango we barokokeyemo Umwuzure ukomeye. Yakoze ibyo Yehova yari yamusabye gukora abyitondeye. Kuba turiho muri iki gihe tubikesha kuba yarakurikije amabwiriza Yehova yamuhaye.—Intang 6:14-16, 22; 2 Pet 2:5.
5 Mose yahawe amabwiriza arebana no kubaka ihema ry’ibonaniro no gutegura abatambyi, kandi arayakurikiza (Kuva 39:32; 40:12-16). No muri iki gihe twungukirwa no kuba yarakoze uwo murimo mu budahemuka. Mu buhe buryo? Intumwa Pawulo yasobanuye ko ibyo bintu bivugwa mu Mategeko byashushanyaga ‘ibintu byiza byari kuzaza.’—Heb 9:1-5, 9; 10:1.
6 Imirimo Imana iha abagaragu bayo igenda itandukana mu buryo buhuje n’uko igenda isohoza umugambi wayo. Ariko kandi, imirimo bagiye bahabwa, buri gihe yaheshaga Yehova ikuzo kandi yagiriraga akamaro abantu bizera. Ibyo ni na ko bimeze ku birebana n’imirimo Yesu yakoze akiri mu ijuru, n’iyo yakoze ari ku isi (Yoh 4:34; 17:4). Mu buryo nk’ubwo, umurimo twahawe gukora muri iki gihe na wo uhesha Yehova ikuzo. (Mat 5:16; soma mu 1 Abakorinto 15:58.) Kubera iki?
DUKOMEZE KUBONA MU BURYO BUKWIRIYE INSHINGANO DUHABWA
7, 8. (a) Vuga imirimo Abakristo bakora muri iki gihe. (b) Twagombye kwitabira dute ubuyobozi duhabwa na Yehova?
7 Ese ntiwemera ko kuba Yehova atumirira abantu badatunganye gukorana na we ari ibintu bihebuje (1 Kor 3:9)? Abubaka Amazu y’Amakoraniro, Amazu y’Ubwami n’amazu y’ibiro by’amashami bagira uruhare mu mirimo y’ubwubatsi nk’iyo Nowa na Mose bakoze. Waba ukora imirimo irebana no kuvugurura Inzu y’Ubwami y’iwanyu cyangwa ukaba wubaka icyicaro gikuru cyacu cy’i Warwick, muri leta ya New York, jya uha agaciro uwo murimo ukora. (Reba ifoto ibimburira iki gice igaragaza uko hazaba hameze.) Ni umurimo wera. Ariko kandi, Abakristo bose bifatanya mu murimo wo kubaka mu buryo bw’umwuka, ni ukuvuga umurimo wo kubwiriza. Na wo uhesha Yehova ikuzo kandi ukagirira akamaro abantu bumvira (Ibyak 13:47-49). Umuteguro w’Imana utanga ubuyobozi bukwiriye burebana n’ukuntu uwo murimo wakorwa neza. Rimwe na rimwe ibyo bishobora gutuma duhindurirwa imirimo.
8 Buri gihe, abagaragu ba Yehova bizerwa bagiye bishimira gukurikiza ubuyobozi abaha. (Soma mu Baheburayo 13:7, 17.) Mu mizo ya mbere dushobora kudasobanukirwa neza impamvu zitumye dusabwa gukora umurimo mu buryo runaka. Ariko kandi, dusobanukiwe neza ko iyo dushyigikiye ihinduka ryose Yehova abona ko rikwiriye gukorwa bigira akamaro.
9. Ni uruhe rugero rwiza abasaza baha abagize itorero?
9 Abasaza bagaragaza icyifuzo gikomeye bafite cyo gukora ibyo Yehova ashaka binyuze mu kuyobora itorero (2 Kor 1:24; 1 Tes 5:12, 13). Bagaragaza ko bafite ubushake bwo gukorana umwete kandi ko biteguye guhuza n’imimerere. Bashishikazwa no gukurikiza uburyo bushya bwo gukora umurimo wo kubwiriza iby’Ubwami bwashyizweho n’Imana. Nubwo hari bamwe bashobora kuba batarahise batangiza gahunda zo kubwiriza hakoreshejwe telefoni, kubwiriza ku byambu cyangwa kubwiriza mu ruhame, nyuma yaho babonye ko bigera ku bintu bishimishije. Urugero, abapayiniya bane bo mu Budage biyemeje kubwiriza mu ifasi ikorerwamo imirimo y’ubucuruzi yari imaze igihe itabwirizwamo. Michael yaravuze ati “kubera ko twari tumaze imyaka runaka tutabwiriza mu duce dukorerwamo imirimo y’ubucuruzi, byaduteye ubwoba. Yehova agomba kuba yarabibonye, kuko yatumye umurimo twakoze muri icyo gitondo udushimisha cyane, ku buryo tutazigera tubyibagirwa. Twishimiye cyane ko twakurikije amabwiriza twahawe mu Murimo Wacu w’Ubwami kandi tukishingikiriza kuri Yehova.” Ese ushishikazwa no kugerageza gukoresha uburyo bushya bwo kubwiriza bukoreshwa mu ifasi yanyu?
10. Mu bihe bishize, ni ibihe bintu byagiye bihinduka mu muteguro?
10 Rimwe na rimwe, hari ibintu bihinduka kuri Beteli. Mu bihe bishize, hari ibiro by’amashami byahurijwe hamwe. Nubwo ihinduka nk’iryo riba risaba ko abavandimwe na bashiki bacu bakoraga kuri ibyo biro by’amashami bagira ibyo bahindura, ntibatinda kubona ibyiza byaryo (Umubw 7:8). Abo bakozi bafite umutima ukunze bishimira kugira uruhare mu bigize amateka y’ubwoko bwa Yehova muri iki gihe.
11-13. Ni ibihe bintu bigoye bamwe mu bakozi ba Beteli bahuye na byo bitewe n’ihinduka ryabaye mu muteguro?
11 Hari amasomo y’ingenzi dushobora gukura ku bantu bakoraga ku biro by’amashami byahurijwe hamwe. Bamwe bari bamaze imyaka ibarirwa muri za mirongo bahakorera. Umugabo n’umugore we bakoreraga kuri Beteli yari igizwe n’abantu bake yo muri Amerika yo Hagati basabwe kwimukira kuri Beteli yo muri Megizike, igizwe n’abantu benshi cyane. Rogelio yaravuze ati “gusiga abagize umuryango n’incuti byaratugoye cyane.” Undi muvandimwe wasabwe kwimukira muri Megizike witwa Juan yavuze ko byari bimeze nko gutangira ubuzima bushya. Yagize ati “uba ugomba gushaka incuti nshya. Bisaba guhuza n’umuco w’aho ugiye n’uko abantu baho babona ibintu.”
12 Abakozi ba Beteli basabwe kwimukira ku biro by’ishami byo mu Budage bavuye mu bindi bihugu by’u Burayi, na bo bagiye bahura n’utubazo. Umuntu wese ukunda imisozi ashobora kwiyumvisha ukuntu abavuye mu Busuwisi bakumbura imisozi yabo myiza cyane ya Alpes. Abavuye muri Otirishiya babanje kujya bakumbura kuba kuri Beteli igizwe n’abantu bake.
13 Abimukiye mu kindi gihugu basabwe kumenyera kuba ahandi hantu, gukorana n’abavandimwe na bashiki bacu batari baziranye, kandi wenda byanabasabye kwiga gukora akazi batari basanzwe bakora. Nanone byabasabye kujya mu rindi torero no kubwiriza mu ifasi nshya, wenda bakanabwiriza mu rundi rurimi. Guhindura ibyo bintu byose bishobora kutoroha. Ariko kandi, abakozi ba Beteli benshi barabyemeye. Babitewe n’iki?
14, 15. (a) Ni mu buhe buryo Abahamya benshi bagaragaje ko baha agaciro inshingano ihebuje bafite yo gukorana na Yehova, uko umurimo bakora waba uri kose? (b) Ni mu buhe buryo twese batubera icyitegererezo?
14 Grethel yaravuze ati “icyatumye mbyemera ni uko nashakaga kugaragariza Yehova ko urukundo mukunda rurenze urwo nkunda igihugu runaka, inyubako cyangwa inshingano runaka.” Dayska yaravuze ati “igihe nibukaga ko Yehova ari we wari ubinsabye, nabyemeye nishimye.” André na Gabriela na bo bagize bati “twabonye ko ari uburyo twari tubonye bwo gukomeza gukorera Yehova dushyira ku ruhande ibyifuzo byacu.” Bemera ko iyo umuteguro wa Yehova ugize ibyo uhindura, biba byiza iyo umuntu abyemeye yishimye aho kubyanga.
15 Guhuriza hamwe ibiro by’amashami byatumye bamwe mu bakozi ba Beteli boherezwa gukora umurimo w’ubupayiniya. Uko ni ko byagendekeye bamwe mu bakoraga kuri Beteli igihe ibiro by’ishami byo muri Danimarike, ibyo muri Noruveji n’ibyo muri Suwede byahurizwaga hamwe bikaba ibiro by’ishami byo muri Sikandinaviya. Florian n’umugore we Anja ni bamwe muri bo. Baravuze bati “tubona ko inshingano twahawe itoroshye ariko ko ishishikaje. Tubona ko gukoreshwa na Yehova, aho twaba dukorera hose, ari ibintu bihebuje. Dushobora kuvuga tubikuye ku mutima ko twumva ko yaduhaye imigisha myinshi cyane.” Ese nubwo abenshi muri twe batazigera basabwa gukora ihinduka nk’iryo, ntitwakwigana ukuntu abo bavandimwe na bashiki bacu bagaragaje ko biteguye gushyira inyungu z’Ubwami mu mwanya wa mbere (Yes 6:8)? Buri gihe Yehova aha imigisha abaha agaciro inshingano ihebuje bafite yo gukorana na we, aho baba bakorera hose.
JYA UKOMEZA KWISHIMIRA INSHINGANO IHEBUJE UFITE YO GUKORANA NA YEHOVA
16. (a) Mu Bagalatiya 6:4 hadusaba gukora iki? (b) Ni iyihe nshingano ihebuje twese dufite?
16 Abantu badatunganye bakunda kwigereranya n’abandi, ariko Ijambo ry’Imana ritubwira ko tugomba kwibanda ku byo twe ubwacu dushoboye gukora. (Soma mu Bagalatiya 6:4.) Abenshi muri twe ntibafite inshingano z’ubuyobozi mu muteguro. Nanone kandi, twese ntidushobora kuba abapayiniya cyangwa abamisiyonari cyangwa se abakozi ba Beteli. Mu by’ukuri, izo ni inshingano nziza. Ariko kandi, ntitugomba na rimwe kwibagirwa ko hari inshingano ihebuje twese dufite. Iyo nshingano ni iyo gukorana na Yehova mu murimo wo kubwiriza. Dukwiriye rwose kuyiha agaciro!
17. Igihe cyose isi ya Satani ikiriho, ni iki kitazabura kubaho, ariko se kuki ibyo bitagombye kuduca intege?
17 Igihe cyose iyi si ya Satani ikiriho, dushobora kudakorera Yehova nk’uko tubyifuza. Hari ibintu tudashobora kugira icyo duhinduraho, urugero nk’ibirebana n’inshingano zitureba mu muryango, ibibazo by’uburwayi cyangwa ibindi. Ariko ibyo ntibyagombye kuduca intege. Ntugasuzugure ubushobozi ufite bwo gukorana n’Imana uhamya izina ryayo, kandi ukamenyesha abandi iby’Ubwami bwayo uko ubonye uburyo kose. Icy’ingenzi ni uko ukora ibyo ushoboye byose, ari na ko usenga Imana uyisaba ko yaha imigisha abavandimwe bawe bakora byinshi kukurusha. Wibuke ko umuntu wese usingiza izina rya Yehova ari uw’agaciro kenshi mu maso ye.
18. Ni iki twagombye kuba twiteguye gukora, kandi kuki?
18 Nubwo turi abanyantege nke kandi tukaba tudatunganye, Yehova yishimira kudukoresha turi abakozi bakorana na we. Mbega ukuntu duha agaciro inshingano ihebuje dufite yo gukorana n’Imana muri iyi minsi y’imperuka! Ku bw’ibyo, twagombye kureka gukurikirana inyungu zacu bwite, tuzirikana ko mu isi nshya Yehova azaduha “ubuzima nyakuri,” ni ukuvuga ubuzima bw’iteka, dufite amahoro n’ibyishimo.—1 Tim 6:18, 19.
19. Ni iki Yehova aduteganyirije mu gihe kizaza?
19 Muri iki gihe turi hafi kwinjira mu isi nshya, dukwiriye gutekereza ku byo Mose yabwiye Abisirayeli mbere gato y’uko binjira mu Gihugu cy’Isezerano. Yarababwiye ati “Yehova Imana yawe azaguha uburumbuke mu byo uzakora byose” (Guteg 30:9). Harimagedoni nirangira, abazaba barakomeje gukorana n’Imana bazaragwa igihugu yabasezeranyije. Hanyuma, tuzerekeza ibitekerezo ku wundi murimo, ari wo wo guhindura isi ikaba paradizo nziza cyane.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
58 “Tera hejuru, uhamagare n’imbaraga zawe zose, ntutuze.+ Rangurura ijwi nk’iry’ihembe, ubwire abagize ubwoko bwanjye ibyo kwigomeka kwabo,+ ubwire ab’inzu ya Yakobo ibyaha byabo.
2 Nyamara bakomezaga kunshaka uko bwije n’uko bukeye, bakishimira kumenya inzira zanjye,+ bameze nk’ishyanga rikomeza ibyo gukiranuka, ritigeze ritandukira ubutabera bw’Imana yaryo,+ kuko bakomezaga kunsaba imanza zikiranuka, bakegera Imana yabo bishimiraga.+
3 “Barabaza bati ‘kuki twiyirizaga ubusa ntubibone,+ twababaza ubugingo bwacu+ ntubyiteho?’+
“Ni koko, mwishimiraga umunsi mwiyirizagaho ubusa, ariko mukanakomeza gukoresha abakozi banyu bose imirimo.+
4 Ni koko, mwiyirizaga ubusa kugira ngo mubone umwanya wo gutongana no kurwana+ no gukubitana ibipfunsi by’ubugome.+ Mbese ntimwakomezaga kwiyiriza ubusa mwibwira ko ari umunsi wo kumvikanisha ijwi ryanyu mu ijuru?
5 Mbese mugira ngo kwiyiriza ubusa nemera ni ukumeze gutyo? Mugira ngo ni umunsi umuntu wakuwe mu mukungugu ababaza ubugingo bwe,+ akubika umutwe nk’umuberanya, agasasa ibigunira akaryama mu ivu?+ Ibyo ni byo mwita kwiyiriza ubusa, n’umunsi wo kwemerwa na Yehova?+
6 “Mbese kwiyiriza ubusa nemera si ukubohora ingoyi z’ubugome,+ mukadohora imigozi y’umugogo+ kandi abashenjaguwe mukabasezerera mubahaye umudendezo,+ n’umugogo+ wose mukawucamo kabiri?
7 Mbese si ukugabana umugati wawe n’ushonje,+ ukazana imbabare itagira aho iba ukayishyira mu nzu yawe,+ wabona umuntu wambaye ubusa ukamuha icyo kwambara,+ kandi ntiwirengagize bene wanyu?+
8 “Ubigenje utyo, umucyo wawe waba nk’umuseke utambitse,+ nawe ugahita woroherwa.+ Gukiranuka kwawe kwakujya imbere,+ n’ikuzo rya Yehova rikakugenda inyuma+ rikurinze.
9 Icyo gihe wahamagara Yehova akakwitaba; watabaza+ akakubwira ati ‘ndi hano!’
“Nukura umugogo iwawe,+ ukareka gutunga abandi urutoki+ no kuvuga nabi,+
10 ukihotorera ushonje, ugahaza ubugingo bubabaye,+ umucyo wawe uzamurikira mu mwijima kandi umwijima wawe uzamera nko ku manywa y’ihangu.+
11 Yehova ntazabura kukuyobora+ iteka+ no guhaza ubugingo bwawe, ndetse n’igihe uzaba uri mu gihugu cyakakaye.+ Kandi azakomeza amagufwa yawe,+ umere nk’ubusitani bunese,+ ube nk’isoko y’amazi atajya akama.
12 Uzashishikaza abantu bubake ahari hamaze igihe kirekire harabaye amatongo;+ kandi uzazamura imfatiro zahozeho kuva kera uko ibihe byagiye bikurikirana.+ Uzitwa usiba ibyuho+ n’usana imihanda yo guturaho.
13 “Nurinda ikirenge cyawe ku bw’isabato, ntukore ibikunezeza ku munsi wanjye wera,+ ahubwo ukita isabato umunezero wawe, umunsi wera wa Yehova ukwiriye guhabwa icyubahiro, ukawuha icyubahiro+ aho gukora ibihuje n’inzira zawe no kwishakira ibikunezeza no kuvuga amagambo,
14 ni bwo uzishimira Yehova,+ kandi nanjye nzakunyuza ahasumba ahandi ku isi.+ Nzatuma urya ku murage wa sokuruza Yakobo,+ kuko akanwa ka Yehova ari ko kabivuze.”+
Yohereze
Yohereze
BIBILIYA-UBUHINDUZI BW'ISI NSHYA
Yesaya 58
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UWASE UMUKOBWA WO KURI FB
.
Ep15
.
nkigera muriyo chember nsangamo vava wenyine
yicaye kugitanda, ubundi ndamusuhuza
wamukobwa warumperekeje arakata asubira
mubye nanjye ndicara hashira nkiminota 2
ntawuvugisha undi ubwo mpita mubaza nti:
“nonese kuki wahisemo ko tuza kwihisha hano
warangiza ukanarinda kuntumaho abandi bantu,
ibi bishatse kuvuga iki?”
nawe ati: “ariko urabura
kuza umbaza amakuru yanjye, n’ibindi bisa nibyo
ukaza, umbaza umbaza ibiterekeranye” “ariko
urandenganya nonese ko nahageze nkagusuhuza
kandi ntaranaza twari turi kuvuganira kuri 4ne,
ubwo urumva haribindi birenze ibyo?”
nawe
ansubiza mwijwi rituje ati: “eh! nonese niba
wumvaga ntacyindi cyirenze ibyo iyo wigumira
iwawe” (mumutima nti uyu ni vava narinsanzwe
nzi mbona uvugira kumutsi w’iryinyo gurya, cg
nundi!?, gusa nanze kubigira birebire ndavuga nti
nubundi niko abagore batwite bamera) mpita
mubwirara nti: “basi mbabarira niba nakosheje
sibyo ch?” ahita amwenyura ati “ndakubabariye
bbe” “merci chr” dukomeza kuganira ibintu
bisanzwe arinako dusangira ka juice,,,
bigeze
mumasakumi nigice zirikurengaho utunota duke.
mba nzamuye ikiganira cyibyari binjyanyeyo nti:
“nonese hny ko twakomeje kwiryohereza tuganira
ibindi, tukaba twibagiwe icyanzanye” ubwo
narangije kuvuga ibyo mbona mumaso he
harijimye ukuntu” ubundi aba arambwiye ati:
“nonese siwowe ugomba kumpa igisubizo cya
nyuma, ahubwo mbwira uko wabitekereje” nanjye
ndabanza nishyira mumutuzo ubundi ndamubwira
nti: “rero njyewe naratekereje nsanga ntampamvu
yo kuvutsa uburenganzi ikiremwa muntu, kandi
sitwe mfura cyangwa abahererezi bibayeho, none
rero reka umwana avuke tuzamurera kandi imana
nayo irikumwe natwe”
ubwo nawe mbona
atangiye kurira (mumutima nti bigenze bite se
noneho, arijijye nuko mubwiye ngo umwana
tumurere cg har’ikindi kimubayeho)
…
nakomeje kumuhoza ubundi nawe araceceka aba
arambwiye ati: “emi, sinzi kuri bumbabarire cg uri
bwemere ibyo ngiye kukubwira…” “ubwo se ibyo
nibiki ra, mbwira ntakibazo ndakumva rwose”
nawe ati: “….inda… nayikuyemo…” nanjye
numujinya mwinshi nti: “wagize ute vava?!”
“ntakundi byari kugenda ku….”
mpita muca
mwijambo nti: “kuki wabikoze vava, wabitewe niki
koko, niyihe shitani yabiguteye?” ubwo nawe ati:
“mbabarira emi nanjye ntakundi narikubigenza
kuko nanjye natotejwe nababyeyi banjye” ubwo
yabivugaga nanjye nubitse urutwe mumaguru,
arakomeza ati: “cyagihe nza kubikubwira
naratashye nsanga murugo babimenye, kuva
ubwo sinongeye kubahumekana bagumaga
bampatiriza ngo ngombe nyikuremo ntabasebya,
nukuri nanjye sinari norohewe ubyumve, ubwo
nagumye kwihangana nzi ngo ejo uraza byibura
umfashe kurwana urwo rugamba nawe
urantererana ntiwaza, nanjye nahise nibwira ko
wankatiye mpitamo kumvira ababyeyi nkora ibyo
bansaba” ubwo yarangije kuvuga ibyo mpita
mubaza nti: “nonese niki cyanyemeza ko ibyo
umbwira ari ukuri” nawe aba afashe agasakoshi
ke anyereka ibinini ngo anywa bikagabanya
ububabare. nahise mpaguruka ndamubwira nti:
“vava ntureba ibyukoze, imana izabikubaza kandi
nanjye sinzi ko birangirira aha” mpita nisohokera
ndatega ndataha gusa nink’imana yandinze
narinziko imodoka ziri bungonge cyangwa
nkayoberwa aho ntaha ubwo nageze murugo nko
muma sambili ubundi ndaryama sinamenyeye
igihe agatotsi kantwariye mugitondo nakanguwe
na…….
Ep 16 loading…..


text:
Bamwe mu banyeshuri biga mu ishuri ry’Itangazamakuru n’Itumanaho rya Kaminuza y’u Rwanda bavuga ko bafite imbogamizi yo kubura uburyo bashyira mu bikorwa ibyo baba bize mu ishuri.
Jyamubandi Deo, umunyeshuri muri iri shuri avuga ko zimwe mu mbogamizi bahura na zo mu myigire yabo harimo kuba nta bikoresho byabafasha gushyira mu bikorwa ibyo biga.
Yigize ati “hari abanyeshuri barinda barangiza kwiga itangazamakuru nta mahirwe bagize yo gukoresha bimwe mu bikoresho by’uwo mwuga, nka camera cyangwa recorder”.
Aha yagaragaje ko bikwiye ko umunyeshuri urangije yajya ku isoko ry’umurimo afite ubumenyi n’ubushobozi bihagije muri uwo mwuga.
Ni mu gihe i Kigali hateraniye inama ihuje Ubuyobozi bw’Ishuri ry’Itangazamakuru rya Kaminuza y’u Rwanda, abayobozi b’ibitangazamakuru mu Rwanda, ndetse n’abanyeshuri biga itangazamakuru n’itumanaho muri Kaminuza y’u Rwanda.
Iyi nama yateguwe ku bufatanye iri shuri rifitanye n’ikigo cyo muri Suwedi kitwa FOJO aho bafitanye gahunda y’ubufatanye y’imyaka ine mu rwego rwo kubakira ubushobozi abanyamakuru b’Abanyarwanda b’ejo hazaza.
Umuyobozi w’iri shuri, Joseph Njuguna avuga ko bashaka guhindura integanyanyigisho mu rwego rwo kuzamura ireme ry’uburezi buhabwa abanyeshuri biga itangazamakuru kugira ngo babe abanyamwuga.
Yagize ati “Ibitekerezo byo guhindura integanyanyihisho bikaba biza gutangwa muri iyi nama ku buryo mu mwaka w’amashuri utaha tuzaba dufite integanyanyigisho nshya.”
Muri iyi nama, umuryango mpuzamahanga wo kurwanya ruswa ishami ry’u Rwanda wagaragaje muri raporo yawo ko ikibazo cy’integanyanyigisho mu ishuri ry’itangazamakuru n’itumanaho rya Kamiunuza gihari, aho werekanye ko amasomo yigishwa atimbitse.
Uyu muryango uvuga ko bamwe mu banyeshuri bawubwiye ko batajya babona uburyo bashyira mu bikorwa ibyo bize bitewe n’uko ibikoresho bibafasha ari bike.
Aganira n’Ikinyamakuru Izuba Rirashe, Umuyobozi wa Radiyo Salus, Hagabimana Eugene yavuze ko amashuri yigisha ariko hari ibyo abura.
Yagize ati “nk’umunyeshuri uba wiga itangazamakuru ukamubwira ngo camera imeze gutya, iteye gutya atarayibona mu maso; ukamubwira uti hari software imeze itya atarayibona cyangwa ugasanga ufite abanyeshuri ijana bafite mudasobwa imwe ubwo byo ni ikibazo.”


text:
Ikiganiro cya 7/15Urupapuro rwa 1/5 Gutoza abana kumenya kwihangana: Gufasha abana kwihangana mu gihe babuze cyangwa batandukanye n’uwo bakunda
Gutoza abana kumenya kwihangana: Gufasha abana kwihangana mu gihe babuze cyangwa batandukanye n’uwo bakunda
Ubumenyi n’ubushobozi bikenewe:
• Kumenya guteganya no kubasha kuganira ku byago byo kubura cyangwa gutandukana n’uwo ukunda.
• Ni gute wahera ku buzima bwawe wigisha abandi.
• Ni gute wafasha abana n’urubyiruko kumva ko imyifatire yabo mu gihe babuze umuntu ari ikintu gisanzwe kandi cyumvikana?
• Ni iki gifatika wakorera abana gituma bihanganira ikibazo cyo kubura umuntu?
Insanganyamatsiko y’ikiganiro:
Muri iki kiganiro turibanda ku buryo twafasha abana kwihanganira kubura ababyeyi, kutabana n’ababyeyi ndetse n’ikindi cyose kijyanye no kubura umuntu ukunda cyangwa gutandukana nawe ku buryo butunguranye.
Intego y’ikiganiro:
Intego nyamukuru y’iki kiganiro ni ukuganira n’urubyiruko ku buryo bifata iyo babuze umuntu. Ni iki cyakorwa kugira ngo abana babashe kwisanzura bakaganira ku byababayeho mu gihe batabana n’ababyeyi babo.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
1 Jyewe Petero, intumwa+ ya Yesu Kristo, ndabandikiye mwebwe bashyitsi+ batataniye+ i Ponto n’i Galatiya n’i Kapadokiya+ no muri Aziya n’i Bituniya; ndabandikiye mwebwe abatoranyijwe+
2 mu buryo buhuje n’ubushobozi bw’Imana Data bwo kumenya ibintu bitaraba,+ mukaba mwarejejwe n’umwuka+ kugira ngo mujye mwumvira kandi muminjagirweho+ amaraso ya Yesu Kristo:+
Ubuntu butagereranywa, n’amahoro bigwire muri mwe.+
3 Hasingizwe Imana, ari na yo Se w’Umwami wacu Yesu Kristo,+ kuko ku bw’imbabazi zayo nyinshi yatubyaye bundi bushya,+ kugira ngo tugire ibyiringiro bizima+ binyuze ku kuzuka+ kwa Yesu Kristo mu bapfuye,
4 kandi duhabwe umurage udashobora kwangirika, utanduye kandi udashobora gucuyuka.+ Uwo murage muwubikiwe mu ijuru,+
5 mwebwe abarindwa n’imbaraga z’Imana binyuze ku kwizera,+ ngo muzabone agakiza+ kazahishurwa+ mu bihe bya nyuma.+
6 Ibyo ni byo bituma mwishima cyane nubwo muri iki gihe hari ubwo biba ngombwa ko mumara igihe gito mubabazwa n’ibigeragezo binyuranye,+
7 kugira ngo ukwizera kwanyu kwageragejwe+ kw’agaciro kenshi kurusha zahabu yangirika, nubwo igeragereshwa umuriro,+ kuzabaheshe ishimwe n’ikuzo n’icyubahiro ubwo Yesu Kristo azahishurwa.+
8 Nubwo mutigeze mumubona, muramukunda.+ Nubwo ubu mutamureba, muramwizera kandi mukishima cyane, mufite ibyishimo bitavugwa kandi bihebuje,
9 kuko muzabona ingororano yo kwizera kwanyu, ni ukuvuga gukizwa k’ubugingo bwanyu.+
10 Abahanuzi bahanuye+ ibyerekeye ubuntu butagereranywa mubikiwe,+ babaririje iby’ako gakiza bashyizeho umwete kandi bakora ubushakashatsi babyitondeye.+
11 Bakomeje gukora ubushakashatsi ngo bamenye igihe ibyo byari kuzasohorera+ n’uko ibintu byari kuba bimeze icyo gihe, bakurikije uko umwuka+ wari ubarimo waberekaga ibyerekeye Kristo,+ ubwo wabahamirizaga mbere y’igihe iby’imibabaro ya Kristo+ n’ibintu by’ikuzo+ byari kuzayikurikira.
12 Bahishuriwe ko umurimo bakoraga atari bo ubwabo bikoreraga,+ ahubwo ko ari mwe bakoreraga bahanura ibintu ubu mwatangarijwe+ binyuze ku bababwiye ubutumwa bwiza, n’umwuka wera+ woherejwe uturutse mu ijuru. Ibyo bintu abamarayika na bo bifuza kubirunguruka.+
13 Ku bw’ibyo rero, mutegure ubwenge bwanyu kugira ngo mushishikarire gukora umurimo,+ kandi mukomeze kugira ubwenge rwose.+ Mushingire ibyiringiro byanyu ku buntu butagereranywa+ muzagirirwa ubwo Yesu Kristo azahishurwa.+
14 Kimwe n’abana bumvira, mureke kubaho muhuje+ n’irari mwagiraga kera mukiri mu bujiji,
15 ahubwo mube abera mu myifatire yanyu yose,+ nk’uko Uwabahamagaye na we ari Uwera,
16 kuko byanditswe ngo “mugomba kuba abera kuko ndi uwera.”+
17 Byongeye kandi, niba mwambaza Data uca urubanza atarobanuye ku butoni+ akurikije imirimo ya buri wese, mujye mubaho mutinya+ muri iki gihe muri abimukira.+
18 Muzi ko igihe mwacungurwaga+ mukavanwa mu myifatire yanyu itera imbuto mukomora ku migenzo mwasigiwe na ba sokuruza, mutacungujwe ibintu byangirika+ by’ifeza cyangwa zahabu.
19 Ahubwo mwacungujwe amaraso y’agaciro kenshi,+ nk’ay’umwana w’intama utagira inenge n’ikizinga,+ ni ukuvuga amaraso ya Kristo.+
20 Ni iby’ukuri ko yari azwi mbere y’igihe, urufatiro rw’isi rutarashyirwaho,+ ariko yagaragajwe ku iherezo ry’ibihe ku bwanyu,+
21 mwe mwizeye Imana+ binyuze kuri we, yo yamuzuye mu bapfuye+ maze ikamuha ikuzo,+ kugira ngo mwizere Imana kandi abe ari yo mwiringira.+
22 Ubu rero ubwo mwamaze kweza+ ubugingo bwanyu mwumvira ukuri, bigatuma mukunda abavandimwe urukundo ruzira uburyarya,+ mukundane cyane mubikuye ku mutima.+
23 Mwabyawe bundi bushya,+ mutabyawe n’imbuto+ ibora,+ ahubwo mubyawe n’imbuto idashobora kubora,+ binyuze ku ijambo+ ry’Imana nzima kandi ihoraho.+
24 “Abantu bose bameze nk’ubwatsi, kandi ikuzo ryabo ryose rimeze nk’uburabyo bw’ubwatsi;+ ubwatsi buraraba, uburabyo bugahunguka,+
25 ariko ijambo rya Yehova ryo rihoraho iteka ryose.”+ Iryo ni ryo “jambo,”+ ni na ryo butumwa bwiza mwatangarijwe.+
Yohereze
Yohereze
BIBILIYA-UBUHINDUZI BW'ISI NSHYA
1 Petero 1
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Biba bigoranye gusinzira iyo hari ubushyuhe bwinshi kabone n’iyo umuntu yaba ananiwe.
Ibura ry’umwuka uhehereye mu cyumba cyo kuryamamo, birogoya ibitotsi by’umuntu.
Dr Royant-Parola, impuguke mu bijyanye n’ibitotsi yatangarije Doctissimo.fr inama umuntu yakurikiza kugira ngo asinzire neza kandi aruhuke byuzuye mu bihe by’ubushyuhe bwinshi.
Ibikoresho bikonjesha mu cyumba
Mu gihe cy’ubushyuhe, ni byiza gushyira mu cyumba ibikoresho bifasha mu kugarura ubukonje n’ubuhehere. Gusa ibi bikoresho birahenda ku buryo abantu bose badafite ubushobozi bwo kubigurira.
Mu gihe nta bushobozi buhari bwo kugura ibikoresho bizana umwuka uhehereye mu cyumba, ushobora gusasa ishuka ritumye neza, gutosa rido, cyangwa se ukanika imyenda itose mu cyumba uraramo. Ibi bishobora kwifashishwa cyane ku bana kuko ni bo ba mbere bagirwaho ingaruka n’ubushyuhe bwinshi.
Ku bantu batuye mu nzu igerekeranyije, ngo burya hejuru hashyuha cyane kurusha hasi. Mu gihe wumvise ubushyuhe bwabaye bwinshi uri hejuru, ushobora kujya kuryama mu byumba byo hasi.
Kurya ibiryo byoroshye kandi kare
Kugira ngo ibitotsi by’umuntu bigende neza, ni byiza kurya ibiryo byoroshye nimugoroba. Kugira ngo kandi igogorwa rigende neza, ni byiza gufata ifunguro rya nimugoroba hakiri kare, ugashyiramo intera hagati y’igihe cyo kurya no kuryama.
Nijoro, ni byiza gufata ibiribwa by’umwimerere (bitahinduwe mu nganda), ndetse n’ubwoko bw’isupu ikonje. Si byiza kandi gufata inzoga cyangwa se ikawa mbere yo kuryama.
Kunywa amazi menshi ku munsi na mbere yo kuryama
Mu cyi, amazi aba ari meza cyane ku mubiri w’umuntu, ndetse anagira uruhare mu bitotsi by’umuntu. Ni byiza rero kunywa amazi menshi umunsi wose.
Mu gihe umuntu akangutse akumva ashyushye, ni byiza ko yanywa amazi. Ngo ibi bishobora gutuma ibitotsi bigenda neza n’ubwo haba hashyushye.
Koga mbere yo kujya kuryama
Mu gihe cy’ubushyuhe, ni byiza koga amazi akonje mbere yo kujya kuryama. Ngo mu gihe umuntu amaze koga, ashobora kwihanagura ntiyimareho amazi, cyangwa se akambara umwambaro w’ijoro utumye neza.
Ikindi ngo ni uko mu gihe cy’ubushyuhe umuntu agomba guhitamo umwambaro w’ijoro udashyuha. Gusa na none kuryama umuntu yambaye ubusa ni byo byiza kurushaho.
Kuruhuka ku manywa
Iyo hashyushye, umuntu yicura kenshi bigatuma bucya ibitotsi bidashize. Kugira ngo umuntu yishyure uwo mwenda w’ibitotsi, impuguke zitanga inama ku bantu babasha kubona umwanya ku manywa kuryama ahantu hatagera izuba, mu cyumba kijimye.
Ku bagore batwite, mu gihe cy’ubushyuhe bwinshi bagirwa inama yo gusegura ibirenge kugira ngo bitabyimba, baba bicaye cyangwa se baryamye.


text:
Bagombaga kuba barangije mu minsi 60
Kuwa gatanu tariki ya 5 Nyakanga 2013, abagize umuryango wa Beteli wo muri Amerika bashimishijwe no kumva itangazo Anthony Morris wo mu Nteko Nyobozi yabagejejeho. Iryo tangazo ryagiraga riti “byemejwe ko amazu atandatu ari ahitwa 117 Adams Street n’i Brooklyn, ahitwa 90 Sands Street, agurishwa. * Amazu atanu muri ayo tugomba kuba twayavuyemo hagati mu kwezi kwa Kanama uyu mwaka.”
Birumvikana ko ako ari akazi katoroshye. Aho ayo mazu atanu yose yubatse ubwaho, hangana n’ibibuga 11 by’umupira w’amaguru! Kandi ayo mazu twagombaga kuyavamo mu minsi itarenze 60!
Mu gihe cy’imyaka ibarirwa muri za mirongo, amazu atanu muri ayo yabagamo imashini zicapa n’ibikoresho byo gufatanya ibitabo, ariko mu mwaka wa 2004, ibyo bikoresho byimuriwe i Wallkill, muri leta ya New York.
Kuva icyo gihe, ayo mazu yahindutse ububiko akanakorerwamo imirimo yo kwita ku mazu n’ibikoresho. Ayo mazu yari yuzuyemo ibikoresho by’ubwubatsi, ibyo mu biro hamwe n’ibikoresho byagiye byifashishwa mu mishinga y’ubwubatsi muri Amerika no mu bindi bihugu.
Kugira ngo igihe cyo kuva muri ayo mazu cyubahirizwe, byasabaga kubitegurana ubwitonzi. Babanje gukora urutonde rw’ibyari muri ayo mazu kugira ngo bamenye ibyo bagurisha, ibyo batagikeneye n’ibyo babika. Bakurikijeho gukora gahunda y’uko ako kazi kakorwa kakarangira neza kandi nta byangiritse.
Abagize umuryango wa Beteli bakoze uko bashoboye kose kugira ngo bashyigikire uwo mushinga. Nanone kandi, Abahamya 41 bitangiye kuza gufasha igihe gito kuri Beteli, muri iyo mirimo. Abo Bahamya baje baturutse mu bice bitandukanye byo muri Leta Zunze Ubumwe za Amerika. Abenshi muri bo bari abasore b’ibigango batarashaka. Bemeye gusiga imiryango, incuti n’akazi bakoraga kugira ngo baze kumara ibyumweru biri hagati ya bitandatu n’icumi bakora kuri Beteli. Bumvaga bameze bate igihe bakoraga iyo mirimo?
Jordan ufite imyaka 21 yaje aturutse muri leta ya Washington. Yaravuze ati “iyaba nari narabisabye kare kose!”
Steven ufite imyaka 20, yaje aturutse i Texas. Yaravuze ati “numva ndi mu muryango mugari ukorera ku isi hose, ukorana imbaraga kandi wishimye.”
Justin ufite imyaka 23, yaranditse ati “iyo ndi kuri Beteli, mba numva ari nk’aho ndi mu rugo. Ubwenge buva ku Mana, urukundo n’ubumwe bw’abakora kuri Beteli, nta cyo wabinganya.”
Adler ufite imyaka 20 waturutse muri Poruto Riko, yaravuze ati “kuzinduka byarangoraga, ariko nungutse incuti nyinshi.”
William ufite imyaka 21 yaravuze ati “kuva nkiri muto nari mfite icyifuzo cyo gukora kuri Beteli. Nibwiraga ko ningerayo nzagira irungu, ariko nasanze atari ko biri. Kuri Beteli ni ho hantu heza nabaye mu buzima bwanjye! Nta n’ubwo narota ntekereza ko hari ikindi kintu cyaruta kuba kuri Beteli.”
Ese abo Bahamya bakoraga iyo mirimo bubahirije igihe? Barabishoboye kuko mu minsi 55 gusa bari barangije.
^ par. 2 Inzu iri ahitwa 90 Sands Street tuzayivamo mu mwaka wa 2017.


text:
Umubare w’abahahira kuri internet nawo ugenda uzamuka bitewe n’uko abantu barushaho gusobanukirwa, uko bashobora koroherezwa ubuzima binyuze mu gukoresha ikoranabuhanga.
Imwe mu ntambwe yatewe ni ishyirwaho ry’iduka ricururiza kuri internet ibintu bitandukanye rizwi nka murukali.com rishimangira uko internet igenda ikwirakwizwa bikajyana n’umubare w’abayikoresha mu bucuruzi.
Abasaga ibihumbi bitanu bo mu Mujyi wa Kigali bamaze guhahira kuri uru rubuga rumaze imyaka isaga ibiri rutangiye gukora.
Hari ingeri z’abantu bashobora koroherwa n’ubuzima kubera ibyiza byo guhahira kuri internet kugira ngo ubu bucuruzi burusheho kwimakazwa n’abantu benshi.
Ingeri z’abantu byakorohereza ubuzima baramutse bahahira kuri internet
1. Abakozi bo mu bigo bya Leta cyangwa iby’abikorera
Abantu nk’aba baba bafite akazi bakora kuva ku wa Mbere kugeza ku wa Gatanu no kuwa Gatandatu usanga akenshi bahuze cyane. Benshi muri bo baba bafite igihe gito ku buryo bagira imbogamizi yo kubona umwanya wo kujya guhaha. Nyamara bagomba kujyayo kuko hari ibyo bakenera kugira ngo babashe kubaho.
Aba bakozi kimwe n’abandi bakorera umushahara w’ukwezi bifuza kutazagwa mu mutego wo gukoresha amafaranga menshi ku yo bahembwa bityo bikaba byabatera guhora mu madeni.
Guhahira kuri internet rero byabarinda kujya bagura n’ibyo badafite muri gahunda cyangwa se kuba bagura ibintu bibi kubera ko nta mwanya wo gutinda ngo bahahe ibintu byiza bifite ubuziranenge.
2. Ababyeyi babyaye
Ababyeyi bamaze igihe gito babyaye ntibibashobokera gusiga uruhinja ngo babe bajya guhaha nyamara ahubwo usanga baba bakeneye ibintu byinshi byaba ibyabo ku giti cyabo, iby’umwana wavutse ndetse n’ibyo mu rugo.
Guhahira kuri internet rero ni igisubizo dore ko hari ubasha gutuma umukozi akamuzanira ibyo atari akeneye bitewe nuko atabizi.
3. Ababyeyi bari mu myiteguro y’ubukwe bw’umwana wabo
Mu muco nyarwanda mu gihe cy’ubukwe , akenshi usanga ababyeyi baba bafite ibintu byinshi bitandukanye baba bagomba kugurira umwana wabo washyingiwe ngo abitahane.
Bitewe n’uko abo babyeyi baba bakeneye ibintu byinshi, kuba bahahira kuri internet ni byo byabafasha kuba batagira icyo bibagirwa na kimwe ndetse akarusho bikanabarinda guta umutwe, ahubwo ibyo bakeneye bakabizanirwa iwabo mu mu rugo.
4. Urugo rushya
Iyo tuvuze urugo rushya, benshi bumva urugo rw’abageni bagishakana nabo guhahira kuri internet bibagirira akamaro kuko akenshi uba usanga baba bakeneye kwiyitaho. Ibi bituma umwanya wo kujya ku isoko uba ingorabahizi kuko baba bashaka kugumana bakakira abashyitsi babasura, mu rugo rushya. Ibi biba akarusho iyo bagumanye bakabaganiriza.
5. Ingaragu
Abantu bakiri ingaragu nabo guhahira kuri internet bibafitiye akamaro kuko akenshi usanga bataba bazi uko ibiciro bihagaze ku isoko, rimwe na rimwe bagahendwa bitewe n’uko batabasha kubikurikirana. Iyo bayobotse inzira yo guhahira kuri internet birabafasha cyane bagahaha ibyo bakeneye kandi badahenzwe.
6. Abanyamahanga
Umunyamahanga cyangwa se umushyitsi mu gihugu nawe biramworohereza guhahira kuri internet. Abenshi ntabwo baba bazi aho bakwerekeza, hari igihe bagerayo bagahendwa kuko badasanzwe bazi uko ibiciro bimeze.
Guhahira kuri internet nibwo buryo bwiza aba afite bwo kubona ibyo yifuza adakoze ingendo.
7. Abayobozi bakuru
Abayobozi bakuru nubwo akenshi hari ababa bafite abashinzwe kubahahira, nabo hari igihe bifuza kwihahira ibintu runaka. Kuribo kuko batajya ahantu hahurira abantu benshi nko mu isoko ahanini kubera umutekano wabo guhahira kuri internet nibwo buryo bwiza bakoresha kugira ngo bagezweho ibyo bifuza byose biboneka ku isoko.
8. Ibyamamare
Abantu bazwi cyane bakunda gushagarwa ku bw’izina baba barubatse, iyo bahora ku isoko bituma agaciro kabo imbere y’ababihebeye kagabanuka kubera guhozwaho ijisho.
Guhaha bakoresheje internet bibafasha guhaha ibyo bifuza byose batagiye ahantu hatandukanye ngo abantu basanzwe babahararukwe kuko baba biriranwa.
10. Abifuza gutanga impano
Ku bantu baba bifuza gutanga impano cyangwa ibihembo guhahira kuri internet biraborohera bigatuma bamenya ibigezweho kandi byiza.
Kugira ngo uguze ibicuruzwa bimugereho ako kanya, abafite iduka murukali.com ricururiza ibintu byose kuri internet bafite imodoka ihita ibigeza aho umukiriya ubikeneye aherereye.


text:
Barasaba akarere kubasanira amazu aho kubaha ay’intica ntikize
Abaturage basaga 40 mu Karere ka Nyamasheke bararira ayo kwarika kubera amafaranga bita intica ntikize bahabwa ku mitungo yabo yangijwe n’imihanda ikorwa.
Aba baturage bavuga ko bari bijejwe n’ubuyobozi bw’akarere ko bwabareka bagakora imihanda aho batuye hanyuma ibizangirika bakabibishyura, ariko nyuma yo gukora imihanda ngo batunguwe n’amafaranga buri wese yagenewe hakurikijwe ibye byangiritse kuko ngo adahwanye n’ibyangijwe.
Ingabire Jean Pierre avuga ko imihanda ya Kabeza-Murwa yo mu Kagari ka Ninzi yabasenyeye inzu ku buryo bamwe batakiziraramo n’abaziraramo bakaba bafite impungenge z’uko zabagwaho kubera ukuntu zashegejwe n’iyo mihanda.
Avuga ko ubuyobozi bwari bwabijeje ko nibumara gukora imihanda buzatanga amafaranga yo gusana ibyabo byangiritse ariko ngo bababajwe cyane n’amafaranga macye bari guhabwa atabasha gusana inzu zabo zangijwe n’imashini zikora imihanda.
Yagize ati "Abakozi bashinzwe ibijyanye n’ubutaka baje kuturebera ibyangijwe n’umuhanda kabeza-Murwa bemeye ko bazanyubakira urukuta rw’aho umuhanda uzanyura, bemera n’amategura 120 bemera n’irangi ryo gusiga inzu kuko imvura igeramo ariko barikumpa ibihumbi 16 nabimaza iki."
Rugemangango Athanasie yungamo ati "Icyo nkubwiye wagera iwajye wakumirwa inzu yajye yahiritswe n’imashini ubu ndara mu nsina, kubona bayiha agaciro k’ibihumbi 90Frw kandi ntashobora kuyiyubakira kuko mfite ubumuga bw’amaguru yombi, nibura bari kumpa Miliyoni 3Frw n’igice cyangwa bakanyubakira indi."
Abenshi bahuriza hamwe bavuga ko akarere kasubirana amafaranga kari kubagenera ubundi kakaza kubasanira inzu zabo kuko ngo babona atasana ibyabo byangijwe n’ibikorwa remezo by’imihanda.
Nkundineza Juvénal ushinzwe ibikorwa by’igena gaciro mu karere, avuga ko bijeje abaturage ko bazabasanira ibizangizwa n’imihanda koko ariko ngo barabikoze usibye ko ngo harimo abataranyuzwe n’amafaranga bagenewe ariko ngo baraganira nabo ku buryo bumvikana.
Ati "Abo musanze hano ni abagiye bagirwaho n’ingaruka z’imirimo yo kubaka imihanda,hari aho usanga amazu yaramenetse abo musanze bavuga ko batishimira uko byakozwe turaza kuganira nabo kandi ndizera ko babyumva ntakibazo kinini gihari."
Hashize amezi ane aba baturage bijejwe ko bazishyurwa ibyabo byangijwe n’imihanda ya Kabeza-Rugabano na Kabeza-Murwa ifite ibirometero bisaga bitanu.
Ibitekerezo ( 1 )
ARIKO NGE NDARAMBIWE IBI BISUBIZO MBITUYE H E UBUNDI ABAYOBOZI BINZEGO Z’IBANZE BIBUKA IBIBAZO BY’ABATURAGE ARI UKO ITANGAZAMAKURU RIJE KO IYO BATARI BUBEGERE BABA BENDA KUBIKEMURA KABONE NAHO IKIBAZO CYABA KIMAZE 5ANS


text:
Abatwara abantu n’ibyabo mu modoka zizwi nka ‘twegerane’ bibumbiye mu mpuzamakoperative ya RFTC, barinubira kuba ngo bakomeje gusabwa kwishyura amafaranga ibihumbi 51 badasobanukiwe ibyayo.
Abagaragaza icyo kibazo, ni abashoferi bakorera mu bice (lignes) bitandukanye by’Amajyaruguru y’u Rwanda hiyongeyeho ibice by’Uturere twa Nyabihu na Rubavu mu Burengerazuba.
Abo bashoferi batangaza ko ubuyobozi bwa koperative yabo buri kubaka ariya mafaranga bubabwira ko ari ay’icyemezo kibemerera gutwara abantu n’ibintu; ni mu gihe nyamara ngo bari baherutse kwishyura ayo mafaranga aho ibyemezo bahawe bigaragaza ko bizatakaza agaciro mu mwaka wa 2018.
Magingo aya abo bashoferi barahuriza ku kuvuga ko batiyumvisha impamvu mu gihe hakibura ‘umwaka urenga’, ngo ibyemezo bafite bitakaze agaciro, bakomeje gusabwa guhita bishyura ibindi byangombwa; akaba ngo ari ibintu biri kugira ingaruka zo guhanwa na Polisi ishami rishinzwe umutekano wo mu muhanda.
Abashoferi baganiriye n’ikinyamakuru Izuba Rirashe, bose basabye kudatangarizwa amazina ku mpamvu ngo z’umutekano wabo.
Umwe muri abo bashoferi ukorera mu Muhanda Musanze-Gakenke, agira ati “Ubusanzwe twishyuye authorization yo gukora aka kazi yo kuva muri uyu mwaka wa 2016 kugeza muri 2018 rwose ni bwo bakiziduha, ikitubangamiye ni ukuba bari kutwishyuza indi y’umwaka wa 2018 kandi iyi duheruka kwishyura itararangira, byatuyobeye rwose!”
Akomeza agira ati “Ikibazo kidukomereye ni uko abo bayobozi bacu bari kuza bakavuga ngo ‘utarayatanga nta bwo arapakira’, niko bimeze kandi utari kuyishyura bari kumwaka icyangombwa cye ubwo ntabe acyemerewe gutwara.”
Undi mushoferi utwara abantu n’ibintu mu muhanda Musanze-Cyanika, we agira ati “Abayobozi bacu bari kutwaka icyangomba kitwemerera gutwara abagenzi kubera ibyo bihumbi 51 ngo tubyishyure; iyo ugiye mu muhanda umupolisi ntiwabimusobanurira, iyo akubajije authorization ahita agufata nk’utayifite akakwandikira ibihumbi 10.”
Ndamage Parfait, uyobora impuzamakoperative ya RFTC bariya bashoferi bibumbiyemo ku rwego rw’Intara y’Amajyaruguru, yabwiye iki kinyamakuru ko amafaranga ari gusabwa abo bashoferi ari ay’ikigo kigenzura imirimo imwe n’imwe ifitiye Igihugu akamaro(RURA).
Gusa umunyamakuru yasabye Ndamage gusobanura ibijyanye n’ayo mafaranga n’uburyo yishyuzwamo, maze avuga ko atwaye imodoka ko yakongera guhamagarwa nyuma ariko izindi nshuro zose yahamagawe ntiyongeye kwitaba.
RURA irasobanura iby’iki kibazo
Tony Kulamba, Umuvugizi wa RURA yavuze ko habayeho kwitiranya ibyiciro bibiri by’amafaranga asanzwe yishyurwa n’abashoferi ku mpamvu zitandukanye.
Kulamba agaragaza ko muri ayo mafaranga harimo ayo bita ‘License fee’ aha abashoferi bibumbiye mu ishyirahamwe runaka uburenganzira bwo gukora, ayo ngo angana n’ibihumbi 600 aho ngo abagize ishyirahamwe bishyura bitewe n’umubare wabo kandi akishyurwa mu myaka ibiri.
Ati “Mu mwaka ishyirahamwe ryishyura amafaranga ibihumbi 600, noneho aya bagenda bayakura mu banyamuryango bakurikije umubare bafite, ubwo iyo ari benshi agenda agabanuka kuri buri munyamuryango, aya rero bongera kuyishyura nyuma y’imyaka ibiri.”
Agaruka ku mafaranga ibihumbi 51 byateje ikibazo mu bashoferi, Kulamba asobanura ko ari yo bita ‘Regulatory fee’, ayo mafaranga ngo ubusanzwe yishyurwa n’umuntu wese utunze imodoka gusa ngo ku bantu bafite uburyo bakurikirana uko imodoka zabo zinjiza bo basabwa kwishyura 0.8% by’amafaranga binjije mu gihe cy’umwaka.
Tony Kulamba asobanura ko ku batunze imodoka ariko bakaba batabasha kugaragaza amafaranga binjije ku mwaka mu bitabo (ari na ho abashoferi ba za ‘Twegerane’ babarizwa), ngo RURA yemeje ko ku mwaka bazajya bishyura amafaranga ibihumbi 51 mu buryo bwiswe ‘flat fee’; ni amafaranga ngo ubusanzwe ngo agomba kwishyurwa mu byiciro.
Ati “…iyo umwaka ushize ishyirahamwe rirayakusanya kuri buri modoka akishyurwa ubwo bikaba birangiye.” Hari hashyizweho uburyo bwo kuborohereza kwishyura mu bihembwe; aho kugira ngo umuntu azayafate nyuma y’umwaka umuntu ashobora kugenda yishyura buri mezi atatu, akishyura mu yandi atatu ku buryo umwaka ujya kurangira yoroherejwe mu kwishyura.”
Agaruka ku kibazo gifitwe n’abashoferi ba RFTC bakorera mu Majyaruguru y’u Rwanda no mu Turere twa Nyabihu na Rubavu, Umuvugizi wa RURA asaba abayobozi b’amakoperative atwara abantu n’ibintu kurushaho gusobanurira abashoferi babo amakuru aba bareba.
Agira ati “Inama ni ugusaba abafite amakoperative ko barushaho gusobanurira abanyamuryango babo kuko iyo wasobanuriye umuntu ntakugora na we.” yongeraho ko “Ikifuzo ni uko amashyirahamwe yajya yibuka ko afite na RCA(Ikigo cy’Igihugu cy’Amakoperative) bajya bayegera ikabafasha mu bijyanye n’imicungire myiza y’amakoperative.”
Tony Kulamba asaba kandi abatwara ibintu n’abantu cyo kimwe n’amashyirahamwe abakuriye kujya bitabaza RURA igihe hari ibyo babona badasobanukiwe mu mikorere yabo kugira ngo “Imikorere y’urwego rwa Transport mu Rwanda irusheho kunozwa.”
Inkuru bifitanye isano: http://izubarirashe.rw/2016/06/abatwara-twegerane-barashinja-ubuyobozi-bwabo-kubagambanira-kuri-polisi-na-rura/
Twitter: @Umurengezis


text:
FATUWA ni iki?
Fatuwa, ni ibibazo birebana n'idini, bitangirwa ibisubizo n'abamenyi b'idini ya ISLAM babifitiye ububasha n'ubushobozi, bifashishije igitabo cy'Imana Qor'ani n'amahame y'Intumwa y'Imana (SUNAT).
فاسألوا أهل الذكر إن كنتم لا تعلمون. سورةالأنبياء 27
"Mujye mubaza abafite ubumenyi kubyo mutazi... Qur'an 21:7
Mukunzi muvandimwe koresha iyo fomu iri hepfo haheruka IBISUBIZO BYA FATUWA kugirango utange ikibazo cyawe. Turabasaba ko mwabaza ikibazo kimwe gusa buri kwohereza, ntimuvange ibibazo byinshi icyarimwe. Ibisubizo by'ibibazo byanyu bisubizwa kabiri (2) buri Cyumweru kubera umubare mwinshi w'ibibazo byanyu twakira, na mbere y'uko ubaza ujye ubanza wifashishe serivisi twabashyiriyeho yo gushakisha ijambo "SEARCH" nk'uko bigaragara hejuru hamwe hari LOGO ya "IJWI RYA ISLAM" munsi yaho gato; cyangwase usome IBISUBIZO BYA FATUWA kuko ibyo ushobora gushaka kubaza byashoboka ko haba n'undi waba warabibajije maze tukamusubiza. kubwibyo turabasaba kugira kwihangana.
Murakoze!!!
Kugirango ubaze ikibazo abamenyi kanda hano hepfo;
Baza Ikibazo


text:
Nyuma yo kwemezwa n’Abadepite muri Gashyantare 2016, Perezida wa Repuburika yasinye itegeko rishyiraho rikanagena imitunganyirize y’ubwishingizi bw’ibigenerwa umugore uri mu kiruhuko cyo kubyara.
Iri tegeko ryasohotse mu igazeti ya leta yo kuwa 20 Mata 2016, ibirikubiyemo bitegetswe ko bigomba guhita bitangira gukurikizwa.
Ibikubiye muri iri tegeko bikora ku buzima bw’abantu benshi, kandi biha umubeyi wabyaye kudasubira ku kazi shishi itabona, kuko aba akibona umushara we mu gihe ari mu kiruhuko.
Ibi ariko abakozi bose bazabigiramo uruhare, batanga imisanzu ku mishahara yabo.
Ingingo ya karindwi y’iri tegeko, isobanura ingano y’umusanzu umukozi agomba gutanga bikuwe ku mushahara we, n’iy’umukoresha agomba kwishyura.
Igira iti “Umusanzu w’ubwishingizi bw’ibigenerwa umugore uri mu kiruhuko cyo kubyara ni ibice bitandatu ku ijana (0, 6%) by’umushahara ubarirwaho umusanzu. Umugabane w’umukoresha kimwe n’uw’umukozi ni ibice bitatu ku ijana (0,3%) by’umushahara ubarirwaho umusanzu kuri buri wese.”
Byongeye ariko iri tegeko riteganya ko ingano y’umusanzu ishobora guhinduka igihe bibaye ngombwa byemejwe n’itegeko.
Mu gukusanya iyi misanzu, umukoresha ni we utegetswe gukusanya umusanzu wose ugizwe n’umugabane atangira umukozi n’umugabane umukozi agomba gutanga, ukurwa ku mushahara.
Iri tegeko kandi risobanura ko umukoresha amenyekanisha akanatanga umusanzu yakusanyije buri kwezi mu buyobozi bw’Ubwiteganyirize bitarenze itariki ya cumi na gatanu (15) z’ukwezi gukurikira ukwishyurirwa umusanzu.
Ntibigarukira aho, hanateganyijwe ibihano ku mukoresha utubahirije ibyo asabwa.
Nk’uko bigaragara muri iri tegeko, umukoresha utakusanyije cyangwa ngo atange umusanzu ku gihe ni we wishyura ibirarane byose, atagize icyo akura ku mushahara w’umukozi.
Umukoresha utamenyekanishije cyangwa utishyuye umusanzu ku gihe, yishyura ibirarane byose hiyongereyeho ibihano by’ubukererwe byo mu rwego rw’ubutegetsi, nta gukomatanya, bingana na rimwe n’ibice bitanu ku ijana (1,5%) y’umusanzu utaramenyekanishijwe na rimwe n’ibice bitanu ku ijana (1,5%) y’umusanzu utarishyuwe.
Uko umubyeyi uri mu kiruhuko azahembwa
Ingingo ya 11 ivuga ko ibigenerwa umugore uri mu kiruhuko cyo kubyara bingana n’umushahara we wa nyuma watanzweho umusanzu. Ayo mafaranga agatangira kuyishyurwa guhera ku cyumweru cya karindwi cy’ikiruhuko cyo kubyara.
Mu gihe umugore wabyaye apfuye igihe cy’ikiruhuko cyo kubyara kitararangira agasiga umwana, biteganyijwe ko Ubuyobozi bw’Ubwiteganyirize buzajya bukomeza guha se w’umwana cyangwa umwishingizi wemewe n’amategeko amafaranga umugore wapfuye yari asigaje gufata.
Ingingo ya 12 yo ivuga ko Ubuyobozi bw’Ubwiteganyirize bwishyura ibigenerwa umugore uri mu kiruhuko cyo kubyara mu gihe cy’ibyumweru bitandatu bya nyuma by’ikiruhuko cyo kubyara.
Mu gihe umugore yagize ingorane mu kubyara zemejwe na muganga wemewe zituma yongererwa ikiruhuko cyo kubyara, agakomeza guhabwa amafaranga mu gihe cy’inyongera kitarenze ukwezi kumwe.
Ibyo umubyeyi agomba kuba yujuje
Itegeko rivuga ko amafaranga y’ikiruhuko cy’umubyeyi azahabwa umugore uri mu kiruhuko cyo kubyara akaba afite icyemezo cyabugenewe cyujujwe kandi gishyizweho umukono n’umukoresha gishyikirizwa Ubuyobozi bw’Ubwiteganyirize mu gihe kitarenze amezi atandatu (6) uhereye umunsi yatangiriyeho ikiruhuko cyo kubyara;
Umugore kandi agomba kuba yaratanze imisanzu nibura ukwezi kumwe kubanziriza ukwezi atangiriyeho ikiruhuko cyo kubyara mu bwishingizi bw’ibigenerwa umugore uri mu kiruhuko cyo kubyara;
Icya nyuma akerekana icyemezo cyo kubyara kiriho umukono na kashi by’ivuriro ryemewe.
Abakoresha basabwa kwimenyekanisha n’abakozi ngo bishyure imisanzu
Itegeko rivuga ko umukoresha yiyandikisha mu Buyobozi bw’Ubwiteganyirize mu gihe cy’iminsi irindwi (7) y’akazi ikurikira itariki yahereyeho umukozi wa mbere akazi akoresheje inyandiko yabugenewe.
Iyo umukozi uhawe akazi adasanzwe yanditswe mu bwiteganyirize, umukoresha agomba kumwandikisha yuzuza impapuro zabigenewe ashyikiriza Ubuyobozi bw’Ubwiteganyirize mu gihe cy’iminsi irindwi (7) ikurikira umunsi yamuhereyeho akazi.
Abo iri tegeko rireba:
Ingingo yaryo ya 3 ivuga ko rireba:
1° Abakozi bose bagengwa n’itegeko rigenga umurimo mu Rwanda igihe bakora mu Rwanda hatitawe ku bwenegihugu, imiterere y’amasezerano, igihe azamara cyangwa se ingano y’umushahara;
2° Abakozi bagengwa na sitati rusange igenga abakozi ba Leta n’abakozi ba Leta bagengwa na sitati zihariye;
3° Abanyapolitiki;
4° Abakozi bakora mu miryango mpuzamahanga, imiryango nyarwanda itari iya Leta, imiryango mvamahanga itari iya Leta, imiryango ishingiye ku idini na za Ambasade bakorera mu Rwanda bagengwa n’Itegeko rigenga umurimo mu Rwanda.
4° Abakozi bakora mu miryango mpuzamahanga, imiryango nyarwanda itari iya Leta, imiryango mvamahanga itari iya Leta, imiryango ishingiye ku idini na za Ambasade bakorera mu Rwanda bagengwa n’Itegeko rigenga umurimo mu Rwanda.
Abakozi b’abanyarwanda bakorera ikigo kiri mu Rwanda ariko bakaba baroherejwe ku butaka bw’ikindi gihugu kugira ngo bahakorere imirimo y’icyo kigo, bashobora, babyumvikanyeho n’ikigo bireba cy’icyo gihugu, gukomeza kugengwa n’iri tegeko mu gihe iyo mirimo itarengeje igihe cy’amezi cumi n’abiri (12).
Abakozi b’abanyamahanga bakorera ikigo kiri mu mahanga bakaba baroherejwe ku butaka bw’u Rwanda, kugira ngo bahakorere imirimo y’icyo kigo, babiherewe uburenganzira n’ikigo gifite ubwiteganyirize mu nshingano zacyo bakomeza kugengwa n’amategeko y’ibihugu baturukamo mu gihe iyo mirimo itarengeje igihe cy’amezi cumi n’abiri (12).
Ibivugwa mu gika cya 2 n’icya 3 bikurikizwa iyo bitanyuranyije n’Amasezerano Mpuzamahanga u Rwanda rwashyizeho umukono.


text:
Manzi James bita Humble Jizzo , umwe mu basore bagize itsinda ry’abahanzi rya Urban Boys mu myaka ine amaze gukoresha arenga miliyoni imwe n’ibihumbi 200 kuri Dread ze.
Humble Jizzo yabwiye izubarirashe.rw ko yatangiye gutunga uyu musatsi wo mu bwoko bwa Dread bimugoye kuko atabanje kumvikana n’umubyeyi we kubera ko atashakaga ko agira iyi misatsi , ati “natangiye gutunga Dread mfite ubwoba bitewe n’umuryango wanjye.Nabanje gushwana na papa kuko nk’uko mubizi ni pasiteri.”
Ni muri urwo rwego avuga ko yatangiye ibyo gutekereza kugira Dread ku mutwe we ubwo bari bagiye gukora amashusho y’indirimbo ya bo yitwa Indahiro bakoranye na Riderman, ati “ubwo twakoraga amashusho y’iyi ndirimbo nibwo twicaye turavuga duti ‘Ni iki twakora ngo dukore agashya’ Nizzo yashizeho pulante , njyewe nshyiraho ibidodo mu mutwe.”
Nyuma abantu bamubwiye ko agomba kuzajya agaragara afite imisatsi ni ko gufata umwanzuro atitaye kuri se kuko nawe ibyo yari yaramusezeranyije yari amaze kubigeraho , ati “Papa yansabye ko narangiza Kaminuza kandi nari naramaze kuyirangiza ngomba kwifatira umwanzuro”.
Kanda hano urebe indirimbo Indahiro:
Nyuma , Humble avuga ko yaje kubona akazi akavanaho bya bidodo mu rwego rwo kugira ngo abashe kuzuza inshingano ze, ariko bajya gukora amashusho akabisubizaho.
Mu 2013, nibwo yafashe umwenzuro wo gushyiraho Dread nyazo, kugeza ubu akaba azimaranye imyaka ine.
Ku bijyanye n’isuku z’uyu musatsi ngo mu mezi abiri awutangaho ibihumbi 50 byo kugira ngo ugaragare neza.
Humble avuga ko yavanaho imisatsi ye, aramutse agize ikibazo cy’uburwayi cyangwa ibindi bizazane bibaho mu buzima bwa buri munsi aho yatanze urugero nko gufungwa.
Ntabwo yashyizeho dread agamije ibindi ati “Hari abavuga ko Dread zifite ubusobanuro bwo gufata ibiyobyabwenge .Kuri njyewe nzifata nka sitile imbereye kandi nkunda nk’uko ugira imyenda yo kwambara itandukanye ukagiramo iyo ukunda.”


text:
Miss Rukaragata arifuza guhura na Miss Rwanda
Nyampinga w’Akagari ka Rukaragata mu Murenge wa Mushishiro muri Muhanga, arifuza guhura na Miss Rwanda kugira ngo bungurane inama.
Izabayo Marie Grace watowe n’abaturage b’Akagari ka Rukaragata avukamo nka Miss wabo wa 2017, afite imyaka 17 akaba yiga mu mwaka wa kane w’amashuri yisumbuye muri ESSA Birambo mu Karere ka Karongi.
Akora ibikorwa bitandukanye birimo gushishikariza urubyiruko rw’abakobwa kwirinda inda zitateguwe no gufasha abatishoboye. Abikora iyo ari mu biruhuko.
Tariki ya 12 Mata 2017, Miss Rukaragata yifatanyije n’urubyiruko rwo mu Mudugudu wa Nyarutovu mu gikorwa cyo kuremera umubyeyi utishoboye warokotse Jenoside yakorewe Abatutsi witwa Yamuragiye Epiphanie.
Bamukoreye ibikorwa bitandukanye birimo kumuhomera inzu, kumubumbira amatafari no gushingirira ibishyimbo.
Miss Rukaragata na bagenzi be bahamya ko bashyize imbere gahunda yo kubaka igihugu kikarushaho kuba cyiza.
Yifuza ko ibikorwa bye byasakara mu gihugu
Ni muri urwo rwego avuga ko ibikorwa bye byari bikwiye gusakara mu gihugu hose kuko hari urubyiruko rwinshi kandi rufite imbaraga zo gukora, by’umwihariko rudategereje ibihembo ahubwo rwiyubakira igihugu.
Miss Rukaragata avuga ko aramutse ahuye na Miss Rwanda 2017, Iradukunda Elsa nka mukuru we, bashobora kuganira uko babyaza umusaruro urubyiruko rwinshi rudakora, no guharanira kurwanya inda zitateguwe mu rubyiruko rw’abakobwa.
Miss Rukaragata avuga ko kubera amikoro make, atabona itike imugeza i Kigali kujya guhura na Miss Elsa. Avuga ko bishobotse Miss Rwanda yamusura.
Agira ti “Ahaboneka hose kwaba kujya ku musura cyangwa akaza kunsura twaganira ku bibazo byibasiye urubyiruko rw’abakobwa ruterwa inda zitateguwe.”
Miss Rukaragata avuga ko aramutse ahuye na Miss Rwanda baganira ku buryo amarushanwa yo guhatanira ikamba rya Miss Rwanda yajya atangirira mu tugari kuko byafasha abakobwa benshi kwitinyuka no kugira ishyaka ryo kugaragaza ibitekerezo by’abakobwa bo mu cyaro.
Agira ati “Twifuza ko atugaragariza icyo atubikiye nk’abakobwa, nifuza ko yamfasha nanjye nkazagera ikirenge mu cye.”
Miss Rukaragata avuga ko urubyiruko rukuye amaboko mu mufuka rugakora ahanini rufasha abatishoboye, igihugu cyarushaho gutera imbere.
Ibisabwa ngo witabire Miss Rukaragata
Dusabeyezu Eric, utegura amarushanwa ya Miss Rukaragata avuga ko yagize iki gitekerezo mu mwaka wa 2015 kandi agatangira kugishyira mu bikorwa muri 2016.
Yayateguye agamije gufasha urubyiruko by’umwihariko urw’abakobwa kuganira no gushaka ibisubizo by’ibibazo bahura na byo muri sosiyete.
Dusabeyezu avuga ko ibigenderwaho mbere y’amatora, abakobwa babyifuza bari mu kigero cy’imyaka iri hagati ya 14-24 biyandikisha.
Bagahabwa amasomo atandukanye harimo no kwirinda agakoko gatera SIDA, kwihangira imirimo n’ajyanye n’ubumwe n’ubwiyunge.
Nyuma y’aya masomo habaho ibizamini bitangwa ku manota 100, ari nayo atangirirwaho kwemererwa guhatana. Ibyo bizamini byanditse bibarwa ku manota angana 40%.
Mu bindi bigenderwaho, harimo gutorwa n’abitabiriye umuhango ndetse no ku mbuga nkoranyambaga bifata 30%. Uburanga buhabwa amanota 15% naho kwiyereka bigahabwa 15%.
Andi mafoto ya Miss Rukaragata
Ibitekerezo ( 25 )
iki gikorwa cyiza turagishyigikiye,
ahubwo bamufashe vuba ahure na grande soeur we maze murebe NGO areas imihigo.
courage miss rukaragata, crg Eric mukomere
zaho.
njye nshimye miss Rukaragata afite ibikorwa byiza yewe yesa n’imihigo kurusha ba miss b’igihugu ahubwo bose bazajye kwigira i Rukaragata.
Abandi mperuka baduha imishinga yabo ntibayishyire mu bikorwa ngo babuze ababatera inkunga i Rukaragata hari umuterankunga ubayo none miss wabo ari kwesa imihigo pe!
ndabona iby’ ubumiss mwaragize a JOKE!
Cong’s Eric kd komerezaho!!
byiza kbs, ahubwo eric bamushake babandi badutwara amafaranga yubusa abigishe gutegura ibyamacye kandi byiza bitanga umusaruro. mukomerez
Very Good kbs. hari ingingo ifite amanota menshi itavuzwe kandi mbona Eric n’abo bafatanyije barayihaye amanota menshi "kuba utaritukuje". ababana ugereranyije n’aho batuye ni beza rwose
Ndabasuhuje,aba bana ni beza pe bafite ubwiza buri natural kabisa,kandi uyu miss afite nibitekerezo byiza biruta ibyabo tujya dutora mumufashe kabisa azamuke.murakoze
Miss Rukaragata namara kubona ubutumire bwa Miss Rwanda 2017, azamenyeshe mwoherereze tike imuzana ikanamusubizayo. Ni umwana muto kandi ibikorwa yatangiye byo gufatanya n’urubyiruko rw’abakobwa ku mudugudu ni byiza cyane. Nakomereze aho pe.
eric uwo mumiss kabisa mumufashe azahure na miss Rwanda kuko arashoboye so ntazacike intenge kbx courage
Ewaana! Inkuru mudukorera noneho ziranyishe tu! Miss Rukaragata? Mudufashe mumuhuze na Miss Rwanda pe! nawe talent wabona ikuze ntawamenya! Turabakunda cyane!
Miss Rukaragata arasobanutse cyane. Ahubwo bamugenere agatikd ajye kureba mugenzi we Miss Rwanda.
wowww that’s nc ahubwo buri kagali kajye gatora bahurire Ku mirenge naho havemo nka batatu bahurere kukarere batoranyemo batatu barishwanwe kuri province babone kuza kuri National level nibyo bizatwereka commitment kd ntihazemo kata.tx well done
abamisi bikigihe bateye asyi
Nukuri ibikorwa bya Miss Rukaragata nibyiza pe kdi bifite aho bivana urubyiruko naho birigeza ndamushimiye cyane rwse
niba uyu missi Rukaragata afasha abakobwa kubatinyura mukuganira ibijyanye nimyororokere yabo hamwe no kwirinda inda zitateganijwe ndetse no kwirinda agakoko gatera Sida urumva icyo wamugaya ariki koko??
uyu mukobwa Miss w’akagali ka Rukaragata ho mukarere ka Muhanga nintangarugero mubakobwa beshi kdi yerekeanyeko kuba miss runaka bisaba amikoro ahambaye
very good and be blesses to God.


text:
Kurikirana uko igiterane cy’abubatse ingo kibera Convention Center kirimo kugenda
Kurikirana ikigiterane cy’abubatse ingo cyateguwe n’Umuryango wo gushaka no gumiza icyazimiye SSHM hamwe n’abakunzi b’urubuga Agakiuza.org
Kuri iki cyumweru tariki 02 Werurwe 2017, Kigali Convention harimo kubera amahugurwa y’abubatse ingo, yateguwe n’Umuryango wo gushaka no gukiza icyazimiye SSHM hamwe n’Urubuga rwa gikristo Agakiza.org
Itsinda ryo kuramya no guhimbaza Imana ’’Agakiza Worship Team’’ ririmo guhimbaza Imana
Bwana Safari Vincent Umuyobozi w’iki giterane akomeza gutera inyota abitabiriye ko bahishiwe byinshi byiza Imana yabateguriye
Abantu bitabiriye ari benshi kugeza ubu kuburyo ubu kubona aho kwicara bigoye muri Salle ya Kigali Convention Center
Pastor Desire Habyarimana Umuyobozi mukuru wa SSHM, akaba n’uwatangije Agakiza.org mu mwanya w’ijambo ry’Imana arimo kwibutsa imbaga y’abitabiriye iki giterane inkomoko z’ibikomere abantu bahura nazo mu ngo harimo n’amateka banyuzemo.
Mu byo arimo gutanga nk’inama harimo ko buri wese akwiye kumenya ko amwe mu makosa abantu bakora aba afitanye isano n’ibyo banyuzemo. Bityo ibyo umuntu adashoboye ntukwiye guhora umutoteza ko atabishoboye, ahubwo ukwiye kuzuza aho hatuzuye kuko nicyo Imana yakuzaniye mu buzima bwawe
Pastor Desire ati ‘’muri iki giterane turahugurana, twongere tumenye ibikomere byo mu ngo tubamo ariko kandi twibuke ko Yesu yaje kudukiza ibyo byose tutagizemo uruhare. ‘’
Nyuma y’ikiganiro kirambuye Pastor Desire atanze, umwanzuro ubaye ko intego muri rusange ari ukwitekerezaho ngo umuntu wese abere inyunganizi mugenzi we, amukomeze, hanyuma abantu bafashe umwanya wo kwisengera ngo abakometse Imana ibomore, basengera n’ingo zabo muri rusange. Hagiye gukurikiraho Panel ( Itsinda ribazwa ibibazo bitandukanye)
Umushumba waturutse i Burundi arimo gusengera abitabiriye igiterane nyuma yo kumva ijambo ry’Imana
Hakurikiyeho Itsinda ryakira ibibazo rigizwe n’abayobozi mu nzego zitandukanye, abikorera, umudepite, abikorera n’abandi b’abakristo
Panel
Umwe mu bagize Panel
Abantu bakomeje kubaza ibibazo bitandukanye bungurana ibitekerezo ku buryo bwo gukira ibikomere bibera mu ngo, cyane ko urugo ari wo musingi w’itorero rya Kristo netse n’igihugu muri rusange
Nyuma y’inyigisho no kungurana ibitekerezo, abitabiriye basobanuriwe muri make Umuryango wo gushaka no gukiza icyazimiye. Igikrwa cyayobowe na Bwana Eric Shaba, abantu nabo bakurikiye
Nyuma ya gahunda zose zari zatangiye mu masaha ya sa munani z’amanywa, habayeho gusoza mu ma sa moya maze nyuma yo gusenga abantu batandukana bemeranyijwe gukora uko bashoboye igikorwa nk’iki cyo kubaka umuryango nyarwanda kikajya kiba kenshi gashoboka
Mwakoze mwese gukurikira, inkuru mu buryo bunoze, irabageraho vuba. Imana ibahe umugisha. Turabakunda.